Daxili İşlər Nazirliyi: Əli Kərimlini təqib etmirik - BBC News Azərbaycanca\nDaxili İşlər Nazirliyi: Əli Kərimlini təqib etmirik\nAXCP sədri Əli Kərimli aprelin 13-dən mobil telefonunda və ev modemində internetin kəsildiyini bildirir. AXCP sədri onu da iddia edir ki, həyətdə polis nəzarəti var və onun evinə gəlmək istəyən AXCP üzvləri saxlanır.\nO, hakimiyyətin koronavirusla mübarizə vəziyyətindən "AXCP-yə və Milli Şuraya qarşı "repressiya üçün istifadə etdiyini" düşünür.\nYAP Siyasi Şurasının üzvü Aydın Mirzəzadəyə görə, müxalifət "hakimiyyəti tənqid etdiyi kimi hakimiyyətin də öz siyasi rəqiblərini tənqid etmək hüququ" var və bəzi şəxslər belə ittihamlarla "bütün diqqəti özünə cəlb " istəyir: "Bu gün Azərbaycan cəmiyyətinin diqqəti onun problemini həll edən, yükünü daşıyan qüvvələrdədir, vaxtaşırı hay-küylü bəyənatlar verənlərdə yox".\nBBC News Azərbaycancaya Əli Kərimlinin abonenti olduğu "Azercell Telekom"-dan onun telefonunda internet kəsintisi ilə bağlı bildiriblər ki, karantinə görə mobil internet trafikinin yüklənməsi xeyli artıb və bu da keyfiyyətə təsir edib.\nAncaq Əli Kərimlinin şəxsi telefonu açıqdır və o, BBC News Azərbaycancaya müsahibəni telefon vasitəsilə verib.\nDİN Əli Kərimlinin və ya hansısa müxalifətçini təqib edilmədiyini, ölkədə karantin rejiminə görə polisin gücləndirilmiş iş rejimində çalışdığını deyir.\nAzərbaycanda koronavirus karantini: “Məhsulumuzu gətirib Bakıda sata bilmirik”\n"Bu, komfort yaşamaq dövrü deyil", millət vəkili Musa Quliyev\n"İlham Əliyev dərnək deyəndə AXCP-ni nəzərdə tuturdu"\nAXCP sədri Əli Kərimli BBC News Azərbaycancaya deyib ki, aprelin 13-də axşam o, internet televiziyalarının birində efirə çıxacaqdı, müsahibəsi anons da edilmişdi, amma canli yayımın başlamasına az qalmış onun telefonu işləməyib, interneti kəsilib.\nƏli Kərimli xanımının da telefonunda əlaqənin və internet bağlantısının kəsildiyini deyir: "O gündən sonra telefon bir müddət işləmədi, sonra açıldı, internet bağlantısı hələ də bərpa olunmayıb.\nTelefonumda hələ də internet yoxdur, amma ordakı Whatsapp, Siqnal və sair əlavələrimi ələ keçirməyə çalışırlar, çünki mənə ordakı kodlarla bağlı SMS gəlir, amma internet olmadığı üçün heç bir şey edə bilmirəm".\nƏli Kərimli hesab edir ki, bu, onun siyasi fəaliyyəti ilə bağlı hakimiyyətinin təzyiqidir. Onun fikrincə, prezident İlham Əliyev Novruz bayramı təbrikində "bəzi müxalifət qüvvələrini düşmən elan etməsi" ona qarşı təzyiqlərə imkan yaradıb.\n"İlham Əliyev çıxışında hakimiyyətin dialoq təklifindən imtina etmiş dərnək qruplaşması deyərkən AXCP-ni nəzərdə tuturdu. Bizi "5-ci kolon" adlandırır. Əliyevin çıxışının ardınca YAP-dakı müavini, icra aparatının rəhbəri Əli Əhmədov böyük bir yazı yazıb koronavirusla bərabər Əli Kərimlini də virus elan edir. Deməli, İlham Əliyev bizi düşmən elan edir, YAP-dakı müavini bizi, üstəlik virus da elan edir. Düşməni və virusu neyləyərlər? Bütün vasitələrlə məhv etməyə çalışarlar. Bu da rabitə və hüquq-mühafizə orqanlarında çalışanlara bir sifarişdir,"- Əli Kərimli BBC News Azərbaycancaya bildirib.\nO iddia edir ki, təkcə internet izolyasiyasına alınmayıb, həmçinin onun yaşadığı binanın ətrafı nəzarətə götürülüb və onunla əlaqəsi olanlar təqib olunur: "Son 10 gündə 9 AXCP funksioneri həbs olunub. Həbs olunanlar şəxsən mənimlə əlaqədə olan adamlardır. Köməkçimdir, 2 mühafizəçimdir, xahişimlə mənə yeni modem almağa getmiş taksi sürücü İlham bəydir".\nƏli Kərimli internet bağlantısının kəsilməsində bütün texniki nasazlıq səbəblərini rədd edir, deyir, modem dəyişib, evə usta gətirilib, amma heç bir texniki nasazlıq aşkar edilməyib: "Sizinlə danışdığım bu telefon nömrəsini uzun illərdir işlədirəm, uzun illərdir ki, Azercell abonentiyəm.\nNecə ola bilər ki, abunəmi ödədiyim, internet paketi aldığım halda tam 1 həftədir ki, mənə internet vermirlər? Bu, texniki məsələ olsun, bir saat, iki saat, üç saat...\nNecə oldu ki, eyni vaxtda həm mənim, həm həyat yoldaşımın, həm işlətdiyim kompüterin, həm yeni aldığım modemin hamısında problem yarandı? Uşaq da buna inanmaz. Yaxşı, bəs mənim evimə gələnlər niyə həbs olunur?"\nƏli Kərimli hesab edir ki, hakimiyyət koronavirusla mübarizə vəziyyətindən istifadə edərək Milli Şura və AXCP-yə qarşı "repressiya əməliyyatı" həyata keçirir.\nİlham Əliyev: "Bu adam nəyin hesabına varlanıb?"\n"Əli Kərimli orada yaşayır deyə, orada polis olmamalıdır bəyəm?"\nDaxili İşlər Nazirliyi deyir ki, karantin rejimidir və ölkənin hər yerində polis gücləndirilmiş iş rejimində işləyir.\nNazirliyin sözçüsü Ehsan Zahidov BBC News Azərbaycancaya açıqlamasında Əli Kərimlinin iddialarını qəbul etmir və deyir ki, o özünü "gündəmdə saxlamaq üçün bu ittihamları səsləndirir".\nƏli Kərimlinin yaşadığı binanın ətrafında polis nəzarətini isə o, karantin rejimi ilə əlaqələndirir: "Hal-hazırda xüsusi karantin rejimidir, ölkənin, paytaxtın hər yerində polis əməkdaşları gücləndirilmiş iş rejimində çalışır. Əli Kərimli orada yaşayır deyə orda polis olmamalıdır bəyəm?"\nAXCP üzvlərinin, ümumiyyətlə müxalifət təmsilçilərinin saxlanmasına gəlincə, DİN aprelin 10-da yaydığı açıqlamada bəyan etmişdi ki, müxalifət nümayəndələrini təqib edilməsi, barələrində qanunsuz olaraq hüquqi məsuliyyət tədbirləri görülməsi iddialarının heç bir əsası yoxdur və "bu cür qərəzli fikirlər cəmiyyəti çaşdırmaq məqsədi güdən dezinformasiyadan başqa bir şey deyil".\nDİN karantin rejimi müddətində saxlananların olduğunu, amma onların siyasi fəaliyyətə görə yox, karantin qaydalarını pozmasına görə saxlandığını bildirib.\n"Karantin günlərində mobil internetin yüklənməsi artıb"\nƏli Kərimlinin "Azercell Telekomun" ünvanına səsləndirdiyi ittihamlara cavab qurumdan bildiriblər ki, onlar "bütün müştəriləri ilə bərabər davranır və onların arasında siyasi baxışlarına görə fərq qoymurlar".\nŞirkətdən onu da deyiblər ki, "koronavirus infeksiyasının yayılması ilə əlaqədar elan olunan karantin günlərində mobil internet trafikinin yüklənməsi xeyli artıb və bu da müxtəlif texniki nüanslardan asılı olaraq, məlumat mübadiləsində gecikmələrə və keyfiyyət göstəricilərində dəyişikliklərə səbəb ola bilər".\nAzercell əlavə edib ki, şirkət müştəri məlumatlarının məxfiliyinə xüsusi diqqət yetirir və hər hansı abunəçinin istifadəsində olan nömrə ilə bağlı istənilən məlumat, qanunvericilikdə nəzərdə tutulmuş hallar istisna olmaqla, üçüncü şəxslərə təqdim etmir.\nMillət vəkili Aydın Mirzəzədə\n"Neçə imkansız ailəyə ərzaq yardımı göndəriblər?"\nYAP Siyasi Şurasının üzvü Aydın Mirzəzadəyə görə, müxalifət "hakimiyyəti tənqid etdiyi kimi hakimiyyətin də öz siyasi rəqiblərini tənqid etmək hüququ" var.\nO əlavə edir ki, Azərbaycan hakimiyyətinin bir problemi var: o da ölkədə koronavirusun kökünü kəsməkdir:\n"Adını çəkdiyiniz şəxslər (Əli Kərimli və AXCP üzvləri nəzərdə tutulur - red.) koronavirusa qarşı mübarizədə görünmürlər. Onların nə münasibətləri var, nə koronavirusdan qurtulmaq üçün təklifləri var, nə mövqeləri var. Gəlin görək adını çəkdiyiniz təşkilatın nümayəndələri Koronavirusla Mübarizə Fonduna nə qədər pul keçiriblər? Neçə imkansız ailəyə ərzaq yardımı göndəriblər? Və ya bu problemlə bağlı iqtidarın görə bilmədiyi hansı məsələni qaldırıb onun həllinə nail olublar?\nBu problem həll olunandan sonra onlar ortaya çıxıb deyəcəklər ki, keçirdikləri filan mitinqdə filan cümlə işlədiblər, hakimiyyət də buna istinad edərək koronavirus problemini həll etdi,"- millət vəkili deyir.\nAydın Mirzəzadə hesab edir ki, AXCP və Milli Şura "arxasında sosial bazası olmayan, ortada problemlərin həlli ilə bağlı konkret təkliflər qoymayan" "bir neçə şəxsdən" ibarət qurumdur, amma belə ittihamlarla "bütün diqqəti özünə cəlb etmək" istəyir: "Bu gün Azərbaycan cəmiyyətinin diqqəti onun problemini həll edən, yükünü daşıyan qüvvələrdədir, vaxtaşırı hay-küylü bəyənatlar verənlərdə yox".\nVideo, "10-15 gün əlimizdə olanı xərcləyib dolandıq, sonra nə olacaq?" – Rusiyada qalan azərbaycanlı\nVideo, "Evimizə çörək apara bilmirik, boş-boş gəlib, qayıdırıq" - bazardan reportaj


[b]ÇL: Son turun ən gözəl qolu - VİDEO[/b]\nÇL: Son turun ən gözəl qolu - VİDEO\nÇempionlar Liqasında qrup mərhələsinin son turunun ən gözəl qolu müəyyənləşib. Apasport.az-ın UEFA-nın rəsmi saytına istinadən məlumatına görə, azarkeşlər arasında aparılan sorğunun qalibi “Liverpul”un hücumçusu Sadio Mane olub.\nAfrikalı forvardın Moskva “Spartak”ı ilə qarşılaşmada (7:0) vurduğu qol 31,3% səs toplayıb. O, “Real”ın hücumçusu Kriştianu Ronaldonun Dortmund “Borussiya”sının (3:2) qapısından keçirdiyi qolu (31,1%) cüzi fərqlə qabaqlayıb.\nİlk “üçlüy”ü “Şaxtyor”un yarımmüdafiəçisi Bernard qapayır. Donetsk klubunun “Mançester Siti” ilə keçirdiyi qarşılaşmada (2:1) Bernardın vurduğu top 14% səs yığıb.


Zəngin giləmeyvə: çiyələyin möcüzəvi faydaları » DADLI.Az - Dadlı Reseptlər, Tort Reseptləri, Asan Yemek Reseptleri\nReseptin məlumatları Baxış sayı: 7798\nTarix : 21.01.2017, 10:00\nYay aylarının ən sevilən giləmeyvəsi olan çiyələyin faydalarının saymaqla bitmir. Mütəxəssislər rəngi, dadı və qoxusu ilə ən çox sevilən meyvə olan çiyələkdə bol miqdarda fosfor və dəmir olduğunu qeyd edirlər.\nÇiyələk bədənə qüvvət verir, damar tıxanıqlığını əngəlləyir, xolestrolu aşağı salır.\nAntioksidan olduğu üçün immuniteti gücləndirir.\nXərçəngə qarşı qoruyucu təsirə sahibdir və həzm sisteminin müntəzəm fəailiyyətini təmin edir.\nBağırsaq qurdlarının tökülməsinə kömək edir, qanı təmizləyir. Bədəndəki zərərli maddələri uzaqlaşdırır.\nDiş ətlərini gücləndirir, ağız qoxusunu yox edir. Hollivud ulduzları dişlərini çiyələklə masaj edərək ağardır.\nSakitləşdirici təsirə malikdir, stressi azaldır, təzyiqi aşağı salır, qızdırmanı azaldır.\nRevmatizm və qaraciyər problemlərinə faydalıdır.\nBədəndə toplanan zəhərli maddələri xaric edir, böyrəkdəki qum, daş problemlərinin qarşısını alır.\nÇiyələyin 100 qramında 37 kalori, 59 mq C vitamini, sodium, 174 mq potasium və 21 mq kalsium var.\nYaxşı yuyulmasa, böyrəklərdə daş yarada bilər.\nTərkibindəki potasium və fosfor böyrək çatışmazlığı olan xəstələrə ziyandır. Buna görə böyrək xəstələri həkimlə məsləhətləşmədən yeməsin.\nEtiketlər: gücləndirir, salır, aşağı, təsirə, azaldır, böyrək, potasium, fosfor, maddələri, sevilən, faydalıdır, problemlərinə, qaraciyər, Bədəndə, toplanan, problemlərinin, böyrəkdəki, xaric, zəhərli, Revmatizm\nEdelveys salatı resepti


'Arton Capital': Azerbaycan pasport gucune gore dunyada 64-cudur - Azadliq Xeber\n'Arton Capital': Azerbaycan pasport gucune gore dunyada 64-cudur\n'Arton Capital': Azərbaycan pasport gücünə görə dünyada 64-cüdür\n26 Oktyabr, 2017 07:28 xeber – “Arton Capital” şirkətinin hər il yenilənən “ən güclü pasportlar – 2017” reytinqində (Individual Passport Power Rank – 2017) Azərbaycan pasportu 64-cü yeri tutub.\n“Report” xəbər verir ki, Azərbaycan vətəndaşları öz pasportları ilə dünyanın 64 ölkəsinə vizasız gedə və ya birbaşa hava limanında viza açdıra bilərlər.\nAzərbaycan bu siyahıda MDB ölkələrindən Ermənistan (59-cu yer yer), Qırğızıstan (58), Tacikistan və Özbəkistan (hər biri 54), həmçinin Türkmənistanı (48) qabaqlayıb.\nQonşu ölkələrdən Rusiyada siyahıda 83-cü, Gürcüstan 44-cü, Türkiyə 45-ci, İran isə 90-cıdır.\nSiyahının birinci pilləsində Sinqapur qərarlaşıb. Bu ölkənin vətəndaşları 159 ölkəyə vizasız gedə və ya getdikləri yerdə viza açdıra bilərlər.\nTop-10-luğa İsveç (124 ölkəyə vizasız və 33-də aeroportda viza açdırmaqla), Cənubi Koreya (Müvafiq olaraq 117 və 40), Danimarka, Finlandiya və İtaliya (124 və 32), Fransa (123 və 33), İspaniya (122 və 34) və Norveç (120 və 36) daxil olub.


Vikipediya müzakirəsi:Şablon istə — Vikipediya\nVikipediya müzakirəsi:Şablon istə\nBu, Vikipediya:Şablon istə səhifəsinin müzakirə səhifəsidir.\nHazır şablonlar[əsas redaktə]\nMəncə artıq hazır olan şablonlar, həmçinin ölkə bayraqlarını göstərən şablonlar silinməlidir. Yalnız qırmızı keçid verən şablonları saxlamaq lazımdır. Wertuose 09:30, 27 noyabr 2009 (UTC)\nHamısını bir-bir düzəldib, kateqoriyalaşdırıb sonra burdan silirəm. Yerinə müvafiq kateqoriyaya keçid qoyuram. --Sortilegus 13:49, 27 noyabr 2009 (UTC)\nSalamlar. Ölke qaralama şablonlarını tamamilə birləşdirən tək şablon yaratmışam. Niyə ondan istifadə etmirsiniz? baxın| Vəya birbaşa istifadə\nZimbabve ilə əlaqədar bu məqalə qaralama halındadır. Məqaləni redaktə edərək Vikipediyanı zənginləşdirin. Məqalənin təkmil olduğuna əmin olduqdan sonra onu "qaralama" siyahısından çıxarmağı unutmayın.\nHindistan ilə əlaqədar bu məqalə qaralama halındadır. Məqaləni redaktə edərək Vikipediyanı zənginləşdirin. Məqalənin təkmil olduğuna əmin olduqdan sonra onu "qaralama" siyahısından çıxarmağı unutmayın.\nAlmaniya ilə əlaqədar bu məqalə qaralama halındadır. Məqaləni redaktə edərək Vikipediyanı zənginləşdirin. Məqalənin təkmil olduğuna əmin olduqdan sonra onu "qaralama" siyahısından çıxarmağı unutmayın.\nTürkiyə ilə əlaqədar bu məqalə qaralama halındadır. Məqaləni redaktə edərək Vikipediyanı zənginləşdirin. Məqalənin təkmil olduğuna əmin olduqdan sonra onu "qaralama" siyahısından çıxarmağı unutmayın.\nƏlcəzair ilə əlaqədar bu məqalə qaralama halındadır. Məqaləni redaktə edərək Vikipediyanı zənginləşdirin. Məqalənin təkmil olduğuna əmin olduqdan sonra onu "qaralama" siyahısından çıxarmağı unutmayın.\nXorvatiya ilə əlaqədar bu məqalə qaralama halındadır. Məqaləni redaktə edərək Vikipediyanı zənginləşdirin. Məqalənin təkmil olduğuna əmin olduqdan sonra onu "qaralama" siyahısından çıxarmağı unutmayın.\nÇin ilə əlaqədar bu məqalə qaralama halındadır. Məqaləni redaktə edərək Vikipediyanı zənginləşdirin. Məqalənin təkmil olduğuna əmin olduqdan sonra onu "qaralama" siyahısından çıxarmağı unutmayın.\nFikrinizi bilsəm əla olar. --PrinceValiant 01:06, 2 May 2010 (UTC)\nManken Model şablonu[əsas redaktə]\nMankenlər üçün şablon olsa pis olmaz. Şəxs şablonundan istifadə edərkən mankenin boy və bədən ölçülərini, göz, saç rəngi vermək olmur.\nŞəxslər şablonun içində spesifik şəxs kateqoriyaları yaradıla bilər. Məhz model şablonu da Şəxslər şablonuna içində verilə bilər. --Bakuemil 08:49, 29 Avqust 2010 (UTC)\nŞablon lazımdı[əsas redaktə]\nMənə bu şablondan lazımdı .--samral müzakirə 21:27, 24 avqust 2014 (UTC)\nMənbə — "https://az.wikipedia.org/w/index.php?title=Vikipediya_müzakirəsi:Şablon_istə&oldid=3034951"\nBu səhifə sonuncu dəfə 24 avqust 2014 tarixində, saat 21:27-də redaktə edilib.


Nikahdankənar doğulan uşaqlarda SOYAD PROBLEMİ - Atalığın müəyyən olunması | Redaktor.az\n14:35 06.08.2019 177\nAzərbaycanda son illər nikahdankənar 300 minə yaxın uşaq doğulub.\nƏvvəllər qeyri-rəsmi nikaha yanaşma çox sərt idi. Zaman keçdikcə bu sərtlik adi normal hal kimi qəbul edildi. Son illər nikahdankənar uşaqların sayının artması da buna əyani sübutdur. Bu uşaqların ümumi statistikasında isə qızlarla müqayisədə oğlan uşaqlarının sayı daha çoxdur. Nikahdankənar doğulan uşaqlarla bağlı maraq doğuran amillərdən biri soyad problemidir.\nQeyri-rəsmi nikahdan doğulan uşaqların soyad məsələsi necə həll olunur?\n“Sağlam Toplum” İctimai Birliyinin sədri, jurnalist-sosioloq Lalə Mehralı Redaktor.az-a açıqlamasında bildirib ki, son illər gənc qızların aldadılaraq evli kişilərdən uşaq dünyaya gətirməsi cəmiyyətimizdə ciddi problemlərdən birinə çevrilib:\n“Nikahdankənar doğulanların əksəriyyəti evlənən, amma rəsmi nikaha düşməyən ailələrin uşaqlarıdır. Cəmiyyətimizin milli düşüncəsinə görə, toy edən şəxslər artıq evli sayılır. Əslində isə dövlət ailəni rəsmi nikaha daxil olandan sonra qəbul edir. Rəsmi nikah isə uşağın bağçaya və ya məktəbə gedəcəyi vaxt yada düşür. Belə ki, “metirka” dediyimiz sənədi almaq üçün tərəflər rəsmi nikaha girməyi lazım bilirlər. Lakin evlilikdən kənar doğulan uşaqların da sayı az deyil. İnsanlar rəsmi nikahın mahiyyətini dərk etsəydi, bu gün nikahdankənar doğulanların sayı 300 minə çatmazdı. Bəzi cütlüklər rəsmi nikahı adi kağız parçası hesab edirlər. Halbuki bu düşüncə çox yanlışdır. Rəsmi statistikaya daxil olaq üçün nikah çox vacibdir”.\nSoyad məsələsi ilə bağlı vəkil Xəyal Bəşirov isə qeyd edib ki, doğum haqqında şəhadətnamədə soyada ata adı qismində uşağın anasının dediyi ad yazılır:\n“Atalığın müəyyən edilməsi ilə bağlı gələcəkdə hər hansısa problem yaranarsa, ata kimi qələmə verilən şəxs iddia qaldıra bilər. Nəticədə atalığın müəyyən olunması ilə bağlı məhkəmə prosesi olur və DNT analizi verilir. Ümumilikdə uşağın bioloji atası olmayan şəxs uşağın atası qismində qələmə verilməyə razıdırsa, bu istək nəzərə alınır.\nNikahdankənar doğulan uşaqların hüquqlarının reallaşmasında müəyyən çətinliklər yaşanır\nQanunvericiliyə əsasən, qeyri-rəsmi nikahdan doğulan uşaqların hüquqları ilə rəsmi nikahdan doğulan uşaqların hüquqları bərabərdir. Yəni, qanunda rəsmi nikahdan doğulan uşaq üçün nəzərdə tutulan hüquqlar qeyri-rəsmi nikahdan doğulan uşağa da şamil olunur. Sadəcə təcrübədə bu hüquqların reallaşmasında müəyyən çətinliklərin yaşandığı müşahidə olunur. Çünki rəsmi nikahda ata və ana dəqiq bilinir və gələcəkdə uşağa qarşı hansısa qanun pozuntusu olarsa, qanun qarşısında məsuliyyət daşıyırlar. Qeyri-rəsmi nikahda isə atanın adı ananın razılığı ilə yazılır. Ona görə də həqiqətən də uşağın atası olmayan şəxsin adını yazdıra bilər”.\nErmənistanın eks-kəşfiyyat şefi narkobaron çıxdı\n“Qəfil dedilər, prezidentimiz evimizə gəlir, dedim tez süfrə açın” – Səbuhi Məmmədli Şamaxıdan yazır - FOTOLENT\nTrampdan Dünya Bankına Çinlə bağlı çağırış\nDirektor bu paylaşımına görə işdən qovuldu - Foto\n100 il yaşamaq istəyirsiniz? - Bu uğuru qazananlardan 7 sadə MƏSLƏHƏT\nQarabağ danışıqlarında İrəvan çətin durumdadır - Nakalyan\nErmənipərəst deputat qanunsuz əməllərdə ittiham olunur\nBurcanadze “Qavrilov olayı”na görə Rusiyadan üzr istədi\nMəşhur kosmetik məhsulların ölüm təhlükəsi


Batamdartda 3cu Massivde 5sotun icinde ümumi sahesi 300kv olan 7otali tam temirli ve eşyali Villa satilir.Kupcasi var.Mekteb ve baxcaya yaxindir.Denize panoramasi var.Qaz su ve işiq daimidir.Elave melumat üçün elaqe saxlaya bilersiz.\n8 otaq, ev / villa 700 м²\nBadamdar,Botanika baginin yaninda,Qurd-Qapisi dairesinde, Yeni tikilmis Gimnastika mektebine ve "Baku-Oxford" orta mektebinin 100 metrliyinde,Villa icareye verilir. Elave melumat ucun, 0705111622 ve ya damran@mail.ru elage saxlayin.\nTəçili!!! Patamdar mərkəzə yaxin Qelinqaya şadliq evine yaxin 3sotda 2 mertebeli ev 2 maşinliq həyəti,supermodern təmiri,1-çi mərtəbəsi zal,mətbəx,sanqovşaq. 2-çi mərtəbə 3 yataq və sanqovşaqlari.Su,işiq,qaz fasiləsiz. Təmirdən sonra yaşayiş olmayi...


Azərbaycanda gün ərzində 6 ev yanıb Ayna.az\nAzərbaycanda gün ərzində 6 ev yanıb\nYanğınlar hamısı söndürülüb\nGədəbəy, Saatlı, Beyləqan, İmişli rayonları və Bakı şəhəri Nizami və Qaradağ rayonlarında ev yanğınları qeydə alınıb. AYNA FHN-ə istinadən xəbər verir ki, gün ərzində Azərbaycanda 6 evdə yanğın hadisəsi baş verib.\nGədəbəy rayonunun, Arıqdam kəndində ümumi sahəsi 50 m² olan birmərtəbəli 2 otaqlı evin 1 otağının tavanı və ev əşyaları 25 m² sahədə yanıb. Evin qalan hissəsi yanğından mühafizə olunub. Yanğın yanğından mühafizə bölmələri tərəfindən söndürülüb.\nSaatlı rayonunun Məmmədabad kəndində ümumi sahəsi 160 m² olan birmərtəbəli 5 otaqlı evin 3 otağının dam örtüyünün yanar konstruksiyaları və ev əşyaları 60 m² sahədə yanıb. Evin qalan hissəsi yanğından mühafizə olunub. Yanğın yanğından mühafizə bölmələri tərəfindən söndürülüb.\nBeyləqan rayonunda ümumi sahəsi 35 m² olan birmərtəbəli 3 otaqlı evin yanar konstruksiyaları, ev əşyaları və bitişik taxta konstruksiyalardan ibarət ümumi sahəsi 20 m² olan köməkçi tikili yanıb. Yaxınlıqdakı tikililər yanğından mühafizə olunub. Yanğın yanğından mühafizə bölmələri tərəfindən söndürülüb.\nBakı şəhəri, Nizami rayonunda ümumi sahəsi 24 m² olan birmərtəbəli 2 otaqlı evin 1 otağının yanar konstruksiyaları 0,5 m² sahədə yanıb. Evin qalan hissəsi yanğından mühafizə olunub. Yanğın yanğından mühafizə bölmələri tərəfindən söndürülüb.\nİmişli rayonunun Çaxırlı kəndində ümumi sahəsi 90 m² olan birmərtəbəli 5 otaqlı evin yanar konstruksiyaları yanıb. Yaxınlıqdakı tikililər yanğından mühafizə olunub. Yanğın yanğından mühafizə bölmələri tərəfindən söndürülüb.\nBakı şəhəri, Qaradağ rayonu ikimərtəbəli yataqxana binasının birinci mərtəbəsində ümumi sahəsi 70 m² olan 4 otaqlı mənzilin 3 otağının yanar konstruksiyaları 58 m² sahədə yanıb. Evin qalan hissəsi yanğından mühafizə olunub. Yanğın yanğından mühafizə bölmələri tərəfindən söndürülüb.\nMüəllif: Ayna.az 25 Avqust 2019 22:11\n25 Avqust 22:11 Hadisə


Xəbərlər - Icherisheher\nBu gün Azərbaycan Respublikası Konstitusiyasının qəbul edilməsindən 25 il ötür. 12 noyabr 1995-ci ildə ölkəmizdə müstəqil Azərbaycan Respublikasının ilk milli Konstitusiyası qəbul olunub. Artıq 25 ildir ki, Konstitusiyamız milli dövlətimizə, ölkədə dərinləşən islahatlara, xalqın tərəqqisinə xidmət edir.\nAzərbaycan Respublikasının Silahlı Qüvvələri təcavüzkar Ermənistanın növbəti hərbi təxribatının qarşısının alınması, Azərbaycanın ərazi bütövlüyünün və mülki əhalinin təhlükəsizliyinin təmin edilməsi məqsədilə zəruri əks-həmlə əməliyyatlarını həyata keçirir.\nİçəri Şəhər Azərbaycan Ordusunun yanındadır! Qoşa Qala meydanından Şanlı Bayrağımızın möhtəşəm görünüşü!\nMəlum olduğu kimi, 27 sentyabr 2020-ci il tarixində Ermənistan silahlı qüvvələri genişmiqyaslı təxribat törədərək cəbhəboyu ərazilərimizi, Azərbaycan Ordusunun mövqelərini və yaşayış məntəqələrimizi intensiv atəşə tutub.\nİLYAS ƏFƏNDİYEV, 3 ÜNVANINDAKI YERLİ ƏHƏMİYYƏTLƏ ABİDƏNİN BƏRPA-REGENERASİYA LAYİHƏSİ\nİçərişəhərdə 1-ci İlyas Əfəndiyev döngəsi, 3 ünvanında yerləşən 2 mərtəbəli yaşayış binası memarlıq-plan həllinə görə daş binalara aid olunmaqla əllə yonulmuş əhəngdaşından inşa olunub, yerli əhəmiyyətli daşınmaz tarix və mədəniyyət abidəsi kimi dövlət tərəfindən qorunmaqdadır.\nTürkiyə Böyük Millət Məclisinin millət vəkilləri İçərişəhərdə\nBu gün Türkiyə Böyük Millət Məclisinin millət vəkilləri ölkəmizə səfər çərçivəsində İçərişəhəri ziyarət ediblər.\nPakistan Respublikasının Quru Qoşunları komandanı, ordu generalı Qamar Caved Bacva İçərişəhəri ziyarət edib.\nBu gün Pakistan İslam Respublikasının Quru Qoşunları komandanı, ordu generalı Qamar Caved Bacva ölkəmizə rəsmi səfəri çərçivəsində İçərişəhəri ziyarət edib.


Mehman Hüseynov oyununun əsl məqsədi - Avropanın gerçək üzü » Avrasiya.Net\n11 yan 11:28siyaset\n“Birinin üzərinə palçıq at, təmizləyənə qədər hər kəs onu üstü palçıqlı görəcək”.\nSon günlər gündəmdən düşməyən, daha doğrusu, süni şəkildə gündəmdə saxlanılan Mehman Hüseynov məsələsində Azərbaycan bu situasiya ilə üz-üzə qaldı. Və belə görünürdü ki, sanki bütün bu proseslər Mehman Hüseynovdan xəbərsiz aparılır. Çünki “Mehman Hüseynov quru aclığa başladı”, “13 gündür aclıq aksiyası davam edir” tipli xəbərlərin istehsalından sonra Ombudsman Aparatının əməkdaşları, həmçinin Azərbaycanın hüquq müdafiəçiləri həbsxanada haqqında bəhs edilən şəxslə görüşdü. Görüşdən çəkilən fotolar, ardınca hüquq müdafiəçilərinin təəssüratları “aclıq kampaniyasının” mahiyyətini ortaya çıxardı. Və bəlli oldu ki, Mehman Hüseynov onun haqqında bəhs edildiyindən, hətta “13 gün ac olduğundan” o qədər də məlumatlı deyil.\nOla bilsin ki, M.Hüseynov etiraz aksiyası keçirib, lakin insan orqanizminin quru aclığa 3-4, maksimum 5 gündən artıq tab gətirmədiyini bilmək üçün tibb üzrə fəlsəfə doktoru olmağa ehtiyac yoxdur. 13 gün quru aclıq! Sadə məntiq belə daxildə və xaricdə müəyyən dairələrin məsələni şişirdərək, Azərbaycan üzərinə palçıq atmağa cəhd etdiklərini göstərir və böyük ehtimalla, burada Mehman Hüseynov vasitə, daha doğru desək, qurban olaraq seçilib.\nOnu qurban seçən və Azərbaycanı bu qurban üzərindən “palçıqlı” göstərməyə çalışan Avropanın özü doğrudanmı “təmiz”dir?!\nQərb demokratik dəyərlərdən danışır; “Bu ölkədə demokratik dəyərlər pozulur” deyə barmaq silkələyir; yaxud “Azərbaycanda filan-filan dəyərlərə əməl edilmir” deyə hər addımbaşı, daha doğrusu, siyasi maraqların həyata keçirilməsi zamanı ittihamlar havada uçuşur; milli hökumətlərin üzərinə “Avropa standartları”, “liberalizm”, “humanizm” və s. mesajları göndərir.\n“Demokratiyanın beşiyi” adlandırılan Fransada “sarı jiletlilər”in başına açılan oyunlar Avropanın reallığını çılpaqlığı ilə göstərdi. 17 noyabr 2018-ci ildən etibarən “sarı jiletlilər”in keçirdiyi aksiyalarda 5600 nəfər saxlanılıb, 1000-dən çoxu həbs edilib. Aksiyalarda 10 nəfər ölüb, 1000-dən çox insan isə yaralanıb. Etirazçıları sözün əsl mənasında əzən Fransa hökuməti isə icazəsiz mitinq keçirənlərə qarşı qanun hazırlayır.\n2017-ci ildə İspaniyada katalonların etirazları qanla yatırıldı. 1000-ə yaxın sivil vətəndaş yaralandı və bu gün də ispan polisinin katalonlar üzərində təzyiqi davam edir.\nDemokratiyanın qoruyucuları timsalında çıxış edən beynəlxalq təşkilatlarsa susur.\n2011-ci ildə Britaniyada kütləvi iğtişaşlar baş qaldıranda, Fransada 2014-cü ildə su bəndinin tikintisinə etiraz edən nümayişçilər döyülərək öldürüləndə, Almaniyada 2010-cu ildə Ştutqartda 400 nəfər nümayişçi vəhşicəsinə döyüləndə, digər Avropa ölkələrində, həmçinin ABŞ-da polis kütləyə hücum edəndə, jurnalistlər ciddi təzyiqlə üz-üzə qalanda bu, haqlı və ədalətlidirmi?\n“Demokratiya - sizin başınızın üzərindəki hava şarıdır, gözlərinizi zilləyib ona baxdığınız vaxt o birilər sizin ciblərinizi boşaldır”.\nAvropanın mövcud vəziyyəti fonunda irland yazıçı Bernard Şounun bu sözləri yerinə düşür. Qərb dairələri milli dövlətləri məhz o şara baxmağı tələb edir, özü isə “cibləri boşaltmaqla” məşğuldur. Kim bu “qaydalara” əməl etmirsə, bütün vasitələrlə üzərinə hücum edilir, Azərbaycan kimi...\nBu gün Avropada təkcə insan haqları kobud şəkildə pozulmur, təkcə söz azadlığına, sərbəst toplaşmaq hüququnun qadağan edilməsi qanuniləşdirilmir. “Köhnə Qitə” sözün həqiqi mənasında “insan ovu”na çıxıb.\nMiqrant düşərgələrində baş verən dəhşətlər çox güman ki, XXI əsrin qara səhifələri olaraq tarixə yazılacaq...\n“Bütün müsəlmanları öldürün”, Avropa paytaxtlarında bu şüarın səslənməsi adi hal alıb. Xüsusilə 2015-ci ildə “PEGİDA”-nın (Qərbin İslamlaşmasına Qarşı Vətənsevər Avropalılar) Praqada keçirdiyi toplantıda Yaxın Şərqdən və Afrika çöllərindən Avropaya axın edən müsəlman miqrantlara qarşı hücum qərarının verilməsindən sonra dəhşətli günlər başlandı. “Praqa Deklarasiyası” adlanan sənədi qəbul edənlər “Avropanın İslamlaşdırılmasına qarşı savaşmaq hamımızın ortaq məqsədidir” deyə bəyan etdilər.\nBelçikanın miqrantlarla iş üzrə naziri Theo Françen belə deyirdi.\nArdınca “miqrant ovu”na başlandı. PEGİDA-nın rəhbərlərindən olan 52 yaşındakı Almaniya vətəndaşı Tatyana Festerlinq və onun dəstəsi son 3 ildə Türkiyə-Bolqarıstan sərhədində qeyri-qanuni yollarla Avropaya getmək istəyən miqrantları təqib edirlər. Onun dəstəsində keçmiş hərbçilər də var. “Daly Meyl” nəşri yazır ki, 2100-cü ildə varlılar arasında ən məşhur məşğuliyyət insan ovu olacaq. Görünür, bu dövr artıq Avropada başlayır.\nLankaşira Mərkəzi Universitetinin professoru Deniel Rayt (Daniel Wright) və onun həmkarları isə hesab edirlər ki, təxminən 2200-ci ildə insan ovu məşhur “Aclıq oyunları” filmindəki kimi populyar olacaq. Miqrant düşərgələrindəki vəziyyət əsl “Aclıq oyunları” filmini xatırladıq.\nMiqrant düşərgələrinə edilən hücumların sayı isə hər gün artmaqdadır. Almaniya təhlükəsizlik xidmətlərinin verdiyi məlumatlara görə, bu ölkədəki düşərgələrə 2014-cü ildən indiyə qədər 3 mindən artıq hücum edilib. Düşərgələrlə yanaşı, məscidlərə də hücumlar olunur. Hücum edənlər məscidləri murdarlayır və ora donuz tullantıları atırlar. Bu, Avropada “vicdan azadlığı”nın səviyyəsini göstərir. Almaniyanın federal kriminal xidmətinin prezidenti Holqer Myunx “Tagesspiegel” nəşrinə müsahibəsində bildirib ki, 1998-ci ildən 2011-ci ilə qədər Almaniyanın hər yerində miqrantları öldürən radikal sağçıların “zirzəmilərdən çıxması” riski artır. Müsəlmanlara edilən hücumların arxasında nasistlərin olması faktı da bunu deməyə əsas verir.\nAzərbaycanda hər hansı kiçik bir hadisəni şişirdən, siyasiləşdirən Avropa Şurası, Avropa İttifaqı, Avropa Parlamenti, həmçinin BMT-nin əlaqədar qurumları “Köhnə Qitə”də baş verənləri, hətta bu gün Fransada etiraz aksiyalarının boğulmasının davam edilməsini niyə sükutla izləyirlər? Ümumiyyətlə izləyirlərmi?\nFransa mitinqləri qadağan edir: bəs, "insan haqları"?..Mehman Hüseynov aclıq aksiyasını dayandırdı - RəsmiFransa hökuməti geri çəkildiFransada etiraz dalğası: yaralıların sayı 200-ü keçdiDəhşətli İSTİLƏR GƏLİR: minlərlə insan təhlükədə - ALİMLƏRDƏN XƏBƏRDARLIQ


Eldar Mahmudovun MTN generalının məhkəməsinə çağırılması barədə vəsatət qaldırılıb » Asiya.az Informasiya Agentliyi\nEldar Mahmudovun MTN generalının məhkəməsinə çağırılması barədə vəsatət qaldırılıb\nAsiya.az xəbər verir ki, hakim Elbəyi Allahverdiyevin sədrliyi ilə keçirilən prosesdə zərərçəkmiş Mətləb Mustafayev çıxış edib. Bildirib ki, E. Quliyev ifadəsində zərərçəkmiş Maqsud Mahmudovdan alınan 120 min dollar pulun bölgüsünə nəzarəti Eldar Mahmudovun etdiyini bildirib: "MTN-ə çağırılan şəxslərin göstərişini Eldar Mahmudovun verdiyini deyib. Bildirib ki, Eldar Mahmudov onlara tapşırıb ki, kuratorluq etdiyi sahələrdə olan imkanlı şəxslərdən pul almaq lazımdır".\nHakim bildirib ki, bu vəsatətlərə növbəti iclasda baxılacaq. Daha sonra Xəzər rayon İcra Hakimiyyəti başçısının müavini işlədiyi bildirilən Ələkbər Heydərov çıxış edib: “Elçin Quliyev Azərbaycan generalı olub. Onun torpaq alverçisi Kamil Şükürovla nə əlaqəsi ola bilər?"\nƏ. Heydərov deyib ki, onun haqqında MTN-də heç bir əməliyyat məlumatı olmayıb: "Əgər mənim haqqımda əməliyyat məlumatı yoxdursa, məni ora necə çağırmışdılar?"\nE. Quliyev isə onun haqqında əməliyyat məlumatı olduğunu bildirib.\nDaha sonra zərərçəkmiş M. Mustafayev yenidən çıxış edib. Bildirib ki, onun evinə silah qoyublar: "Necə ləyaqətsiz hərəkətlər ediblər. Məni şərləyiblər. Bu, alçaqlıqdır".\nE. Quliyev isə M. Mustafayevin evindən silah tapıldığını deyib. M. Mustayev ona "ay bədbəxt, mənim evimə silahı sentyabrın 11-də qoymusunuz. Ancaq silahın yararlı olması barədə Natəvan Mirvətovanın verdiyi rəy 10 sentyabrda qeydiyyatdan keçib".\nBundan sonra tərəflər bir birini ittiham edib.\nM. Mustayev deyib ki, Elçin Quliyev ifadəsində daxili telefonla Eldar Mahmudovun ona zəng edərək M. Mustafayevin evində silah olduğunu deyib: “Bir həftə sonra yenidən zəng edərək bacımın evində silah olduğunu deyib. Xahiş edirəm həmin əməliyyat məlumatının surəti məhkəməyə təqdim edilsin".\nProsesdə zərərçəkmiş şəxslərdən Sahib Qurbanov da vəsatətlə çıxış edib. Bildirib ki, MTN-in Xəzər rayon icra şöbəsinin sabiq rəisi Rafiq Səfərov və əməliyyatçı Eldar Hacıyevin məhkəməyə çağırılmasını, ondan götürülmüş siqaretlərin kimə verilməsini aydınlaşdırmaq istəyir.\nSonra iclas qapalı keçirilib. Prosesdə E. Quliyev tərəfindən dövlət vəsaitinin mənimsənilməsi epizodu araşdırılır.


Əl-ələ gəzməyi sevən cütlüklər-2 » Qadin.Net ~ İlk milli qadın portalı\nƏl-ələ gəzməyi sevən cütlüklər-2\nFeyzulla və Xanım. Artıq beş il olacaq ki,ailəlidirlər və iki şirin-şəkər balaları var.Gəzməyi çox sevirlər,xüsusilə əl-ələ tutmağı.Hər gün birgə vaxt keçirdirlər,bir-birlərini görməyəndə çox darıxırlar.\nHəmişə birgə olasınız....\nCeyhun və Arzu. İki ildir ailəlidirlər.Bir-birlərini çox sevirlər və bir-birlərinə vaxt ayırmağa çalışırlar.Həftədə iki dəfə ya gəzməyə,ya kinoya gedirlər.Həmişə əl-ələ tuturlar,bəzən olur ki,yoldaşının qoluna girir.Evdə də təkliyə düşən kimi əl-ələ tuturlar.\nHəmişə mehriban olun...\nTaleh və Günel. Evlidirlər,bir-birlərini hədsiz çox sevirlər.Soyuq olanda əlləri yoldaşının cibində ya da ovuclarında olur.Nə qədər birgə olsalarda bir-birlərindən doymurlar,məlum səbəblərdən bəzən günün bir neçə saatı ayrı qalırlar.Yoldaşı qapıdan içəri girəndə bütün dünya onun olur.\nSevginiz uzun olsun...\nMehman və Pərvanə. Nişanlı vaxtı əl-ələ çox gəzirdilər,indi isə gəzməyə çıxanda uşaqları ilə ailəlikcə əl-ələ tuturlar.Bəzən olur ki,ruslar hətta üzlərinə deyirlərki sizi qısqanırıq,çox mehribansınız.Hər gün birgə vaxt keçirirlər.Yoldaşı işdə olan zaman,dəfələrlə zəngləşib bir-birlərinin səsini eşidirlər.\nAllah bəd nəzərdən qorusun....\nFəqan və Ülkər. Nişanlıdırlar,bir-birlərini çox sevirlər.Gəzməyi xoşlayırlar amma tez-tez görüşə bilmirlər.Çünki Ülkər Azerbaycanda,nişanlısı isə Ərəbistanda yaşayır.\nAllah sizi bu həsrətdən qurtarsın...\nElməddin və Rəvanə. Evlidirlər, şirin-şəkər bir qızları var. Gəzməyi çox sevirlər, yoldaşı əl-ələ tutmağı, Rəvanə isə onun qoluna girməyi xoşlayır. İş günləri günün yarıdan çoxunu, istirahət günləri isə bütün günü birgə keçirdirlər.\nBalanızı gözünüz dolusu görəsiniz...\nBəhruz və Sevinc. Əl-ələ gəzməyi çox sevirlər. Evdə,işdə tək qalan kimi əl-ələ tutub söhbət eləyirlər.Hətta maşın sürəndə də əl-ələ tuturlar.Evlidirlər və eyni yerdə işlədiklərinə görə günlərinin çox hissəsini birgə keçirdirlər.\nHər zaman birgə olun…\nƏli və Samirə. Əl-ələ gəzməyi əsasən nişanlısı çox sevir.Nişanlısı dənizdə işlədiyindən tez-tez görüşə bilmirlər.Evdə olan zaman hər səhər işə gedəndə görüşürlər,istirahət günləri çox vaxt birgə olurlar.\nMehman və Könül. İki il nişanlı olublar və hər gün görüşüblər.Əl-ələ gəzməyi çox sevirlər.Səkkiz aydır ailəlidirlər və Könül iki aydan sonra ana olacaq.İkisi də işləyir,vaxt olan kimi görüntülü danışırlar,işin bitməsini səbirsizliklə gözləyirlər.\nSağ-salamat azad olasan....\nAsif və Gülşən. Ailəlidirlər,günün çox hissəsini birgə keçirdirlər.Əl-ələ gəzməyi çox sevirlər,əsasən gecələr daha çox gəzirlər.Gülşən altı aylıq hamilədir,qızlarını səbirsizliklə gözləyirlər.\nİlqar və Şəfəq. Bir-birlərini çox sevirlər,birgə vaxt keçirməyi çox xoşlayırlar.Yoldaşı işdə olduğundan günün 4-5 saatı birgə olurlar.İstirahətdə olan zaman əl-ələ gəzməyi xoşlayırlar.\nSizə bol istirahətlər...\nAydın və Tünzalə. Evlidirlər,bir-birlərini çox lap çox sevirlər.Əl-ələ gəzməyi çox xoşlayırlar.Bəzən gəzən zaman Tünzalə yoldaşından küsür və əlini çəkməy istəyir.Yoldaşının onun əlini buraxmaması onun çox xoşuna gəlir.Günlərinin çox hissəsini birgə keçirdirlər.\nHər zaman sev və sevil...\nTəzəlikcə nişanlanıb. Canım təbrik edirəm.Allah nə arzun varsa həyata keçirsin.İnşallah hər şey könlüncə olsun.Amin\nSonda hər birinizə qadın xoşbəxtliyi arzulayıram.\nƏl-ələ gəzməyi sevən cütlüklər-3 (son)\nBöyük pişiklər də qutuları sevirlər - FOTOSESSİYA\n№ 115 - Müəllif: aykanur_1997\nMende el-ele gezmeyi cox sevirem Amma heleki onun elinden tutmamiwam Cunki hele sevgiliyik,onunla cox xowbextem Inwallah niwanlim olanda doyunca elinden tutaram\n№ 114 - Müəllif: Lale_LR\nƏl-ələ tutanda mütləq gəzmək lazımdır?Evdə olmaz,gərək hamı görsün?\nHEMISE MEHRIBAN OLASIZ\nAllah tüm ailələri xoşbəxt etsin amin.\n№ 111 - Müəllif: galaxy-91\nHemişe el-ele qalin AMİN\n№ 110 - Müəllif: mukkuni\nhemise ele olun\n№ 109 - Müəllif: sharimka\nAY INSALLAH MENDE NISANLANIM EL-ELE TUTAQ VE QOL-QOLA GIREK.\n№ 108 - Müəllif: sirin seker\nseven eller hec zaman birbirinden ayrilmasin.tsk.\n№ 107 - Müəllif: Semedova\nAllah hemise mehriban elesin,amin\nGozel musabiqedi amm şoko haqda yazilanlari başa duşmedim yoldaşi işde olanda ne demekdi ki, şokonun neyidi ki o kes????


Bədbinliyə necə qalib fələ bilərik?!\nƏgər siz bədbin deyilsinizsə təbii narahatçılıqlar zamanı məruz qaldığınız bədbinlik və pis fikirlər müvəqqəti təsirə malik ola bilər, lakin əgər bədbinlik sizin zehninizə mənfi təsir qoyaraq sizin beyninizi işğal edərsə həkimə, əxlaq ustadına və ya psixoloqa müraciət etməlisiniz.\nBədbinliyə düçar olmamağınız üçün isə özünüzü daima qorumalısınız. Burada bədbinlikdən özünüzü qorumaq və nikbin olmağınız üçün bir sıra yolları qeyd edirik:\n1- Hadisələrin hikmətini görməyi bacarın\nYadınızda olsun ki, əsasən yorğunluq, aclıq və işiniz həddən çox olduqda pis fikirlər sizə hücum edir. Bu zaman düşüncəniz dəyişə bilər. Mənfi fikirləri nəzarətdə saxlamaq sizə baş verən hadisənin həqiqətini və səbəbini anlamaq imkanı verir, bununla da siz özünüzü ələ ala bilirsiniz.\n2- Özünüzdə eyib axtarmağa son qoyun\nHəyat yolunuzun eniş-yoxuşlu olduğu heç vaxt yadınızdan çıxmasın və bu həqiqəti qəbul edin. Özünüzə qarşı pis fikirlər, bədbinlik, nifrin və eyib axtarmağı zehninizdən çıxarın. Keçmişdə baş vermiş hadisələrin və əhvalatların fikrini etməyin. Onlardan yalnız təcrübə alın və yolunuza davam edin. Dünya barədə nəzərlərinizin dəyişməsi çətinliklər və problemlər zamanı sizə şans və uğur ardınca olmağa icazə verir.\n3- Özünüzü mövcud şəraitə uyğunlaşdırın\nKeçmişdə bədbin olduğunuz zamanları yadınıza salın və ondan necə qurtulduğunuzu xatırlayın.Bilin ki, hətta bədbinlik xəstəliyinə və ya stressə düçar olmuş insan üçün də ümid vardır. Çalışın özünüzə inamı artırasınız və bununla sizin rəftarlarınız daha çox müsbət təmayüllü olacaqdır.\n4- Bir söz demək istəyərkən əvvəlcə fikirləşin\nÖzünüzü məcbur edin ki, neçə gün (məsələn 5 gün, ya 7 gün) heç bir mənfi fikiri dilinizə gətirməyəcəksiniz. Kiməsə bir söz demək istəyərkən əvvəlcə deyəcəyiniz söz barədə yaxşı fikirləşin. Bu yeni adəti özünüzdə yaradın, belə olduqda həm özünüzə həm də başqalarına daha çox dəyər vermiş olacaqsınız.\n5- Kömək istəyin\nBədbinlik və hadisələrə pis fikirlərlə yanaşmaq bəlasının sizə güc gəldiyini və zehnini doldurduğunu gördükdə bu xüsusda təcrübələri olan insanlardan kömək istəyin. Hətta əxlaq ustadlarının, mütəxəssis psixoloqların məsləhətlərindən də faydalanın ki, həyatın çətinlikləri ilə mübarizə edə və hadisələrə münasibətlərinizi genişləndirə biləsiniz. Çünki bədbinlik insanda dardüşüncəliyə səbəb olur.\n6- Nöqteyi-nəzərinizi dəyişdirin.\nEhtiyaclı insanlara kömək edin. Çünki bu işiniz sizə həyatınızın müsbət cəhətlərini daha yaxşı görməyinizə səbəb olacaq. Bizim bədbinliyimiz və pis fikirli olmağımız ən çox ona görədir ki, irəli getmək, ucalmaq və varlı olmaq üçün səbirimiz yoxdur. Bilməliyik ki, bunları əldə etmək üçün bizə güclü səbir, möhkəm iradə, dözümlülük ruhiyyəsi və nikbin olmagımız əsas şərtlərdəndir.\n7- Dostlarınızdan yardım istəyin\nSəmimi və arxayın olduğunuz dostunuzdan xahiş edin ki, sizin bədbin olduğunuzu və hadisələrə pis fikirlə yanaşdığınızı görən kimi sizə xəbər versin. Bununla əlaqədar dostunuzla elə bir əlamətlə razılaşın ki, həmin anda o sizə müəyyən əlamətlə xəbərdarlıq etsin ki, başqaları bunu başa düşməsin. Sizi xəbər verən kimi özünüzü ələ alın, həmin pis fikir ya pis hərəkətinizi islah edib düzəldin. Əsas budur ki, pis rəftarlarınızı dəyişəsiniz və onları yaxşı adətlərlə əvəz edəsiniz.\n8- Bədbin insanlardan uzaq olun\nBədbin, gələcəyə inanmayan, həyatda hər şeyi pis görən və hər şeyə ümidsiz baxan insanları həyatınızdan çıxarın. Çünki onların təsiri altına düşə bilərsiniz. Dəyişmək istəməyən bədbin insanlarla əlaqələrinizi məhdudlaşdırın.\n9- Proqramdan kənar işlərin də ardınca gedin\nÜrəyinizə yatan əyləncələriniz olsun. Evdən kənar əyləncə, şadlıq və istirahətinizin olması, həmçinin hər gün idman etməyin zehninizə müsbət təsirləri vardır. Ola bilər ki, sizin bunlara vaxtınızın olmadığını və ya bunların sizin vaxtınızı alacağını fikirləşəsiniz, lakin öz vəziyyətiniz və işləriniz barədə yaxşı fikirləşsəniz əyləncə və istirahətin necə vacib olduğunu, eləcə də sizə nə qədər yeni müsbət enerji verı biləcəyini başa düşəcəksiniz.\n10- Möhkəm olun\nGörün sizin həyatınız üçün nələr daha yaxşı və münasibdir, öz bacarıqlarınızı, məharətlərinizi və istedadlarınızı kəşf edin. Müsbət düşüncələrinizi həmizə gözünüz önündə saxlayın ki, mənfi fikirlər və bədbinlik sizə qalib gələ bilməsin.\nbaxılıb: 970 dəfə


“Azəriqaz” abonentlərin sayını açıqlayıb Marja.az - Azərbaycanın iqtisadi xəbərlər saytı\nAzərbaycanda təbii qazla təmin edilən abonentlərin sayı 2 milyon 222 min 316-ya çatıb.\n“Azəriqaz” İstehsalat Birliyindən bildirilib ki, bu ilin yanvar-aprel aylarında birlikdə əhali sektoru üzrə 38 min 62 yeni abonent qeydiyyata alınıb. Bunun 18 min 262-si Bakı, Abşeron və Sumqayıt, 19 800-ü isə regionlar üzrədir. Yeni abonentlərin sayının artmasına abonent bazasının daha da genişləndirilməsi istiqamətində işlərin aparılması, yaşayış məntəqələrinin qazlaşdırılması və qaz təminatının bərpa edilməsi, həmçinin təbii qazla təmin olunmuş ərazilərin genişlənən hissələrindəki fərdi yaşayış evlərinin qazlaşdırılması səbəb olub.\nBundan başqa, Bakı şəhəri, ətraf qəsəbə və kəndlərdə abonentlərin qaz təchizatının yaxşılaşdırılması məqsədilə qaz kəmərlərinin yenidən qurularaq şəbəkənin genişləndirilməsi istiqamətində görülən məqsədyönlü işlər öz müsbət nəticəsini göstərib. Aparılan işlər nəticəsində ölkə üzrə təbii qazla təmin olunan abonentlərin sayı 2 milyon 222 min 316-ya çatıb.\n10 May 2019 , 16:51


Emin Quliyev » www.vetendas.az\nMirəsgər Seyidov Fəxrəddin Nəcəfov Babək Cəfərov Arif Qeybiyev Teymur Kərimov Zamin Rüstəmov Vüqar Zamanov Nurlan/İntiqam Əsgərli Rövşən Əliyev Nurlan Quliyev Asiman Allahverdiyev Sevindik İsmayılzadə Bəşir Kərimov Əfqan Abdurəhmanov Qaryağdı Əhmədov\nAzərbaycanın Milli Qəhrəmanı, Mart hadisələri zamanı dövlətçiliyimiz, suverenliyimiz uğrunda ömrünü qurban verərək şəhidlik zirvəsini fəth etmiş fateh.\nEmin Quliyev 12 avqust 1976-cı ildə Bakının Qaradağ rayonunda anadan olmuşdur. 1983-cü ildə 228 saylı məktəbə getmiş, 1993-cü ildə bu məktəbi bitirmişdir. 1994-cü il 25 avqust Milli Ordu sıralarına çağırılmışdır. Emin Quliyev “N” saylı hərbi hissədə xidmət edər və bacaracağına görə fərqlənirdi. Emin Quliyev idmanın bir neçə növü ilə məşğul olmuşdu. 1995-ci il 13-17 mart hadisələri zamanı silahlı dəstənin zərərsizləşdirilməsində o dövlətçiliyimiz uğrunda canından keçdi.\nAzərbaycan Respublikası prezidentinin 4 aprel1995-ci il tarixli 307 saylı fərmanı ilə Quliyev Emin Ələkbər oğluna ölümündən sonra “Azərbaycanın Milli Qəhrəmanı” adna layiq görülmüşdür.\nQaradağ rayonunun Sahil qəsəbəsindəki Şəhidlər xiyabanında dəfn edilib.\nSahil qəsəbəsindəki 14 saylı məktəb, bir küçə və park qəhrəmanımızın adını daşıyır.


Adalet.az | MƏN BU CAHANA SIĞMAZAM... Adalet.az | MƏN BU CAHANA SIĞMAZAM... Adalet.az | Ədalət -\nMƏN BU CAHANA SIĞMAZAM...\n52408 | 2014-10-25 01:05\nHər kəs bu dünyaya bir missiya ilə gəlir, deyirlər. Hansı missiya ilə gəldiyimizi bəzən anlamasaq da, bəzən də bunu özümüzə belə etiraf etməkdən çəkinirik. Amma elə insanlar var ki, onların həyata gəlişi, yaşayışı, fəaliyyəti göz önündə olur, bəzən bu gəliş insanlara gözəl, bəzən isə qorxunc nümunə olur. Tiranlıqla, qəddarlıqla da ad çıxaran olur, insanlıqla, xeyirxahlıqla, comərdliklə də. Birincilərin həyatları çoxlarının həyatını zülmətə gömür, ikincilərin qəlbinin işığında, nurunda isə çoxları doğru yolunu tapır...\nAzərbaycan kimi balaca məmləkətdə demək olar ki, çoxlarının qiyabi də olsa bir-birini tanıma ehtimalı var. Məşhurlarımızı isə uşaqdan böyüyə hər kəs tanıyır. Göz qabağında olmaq, hər kəsin nəzarətini hiss etmək isə çox məsuliyyətli bir durumdur. Ya göründüyün kimi olmalısan, ya olduğun kimi görünməli. Çünki maska altında yaşamağı, süni görünüşü çox sürdürə bilməzsən, axır-əvvəl əsl sifətin ortaya çıxacaq.\nO, səksəninci illərdə çox məşhurdu, demək olar ki, hər kəsin sevimlisi idi. Onu sevdirənsə istedadı, peşəsi, sənəti, görkəmi, qabiliyyəti idi. Onun hesabına heç ömründə bir kitab səhifəsini varaqlamayanlar Nəsimini, Babəki, Beyrəyi və sairi "oxumuş", tanımış oldular. Bəlkə Nəsiminin, kitablarının vərəqləri arasında uyuyub qalacaq fikirləri, ideyaları, qəlbin dərinliklərinə işləyən şeiriyyəti arxiv araşdıranlardan başqa kimsəyə məlum olmayacaqdı, əgər o, Nəsimini bizə sevdirməsəydi.\nİnsan təbiətindəki üsyankarlığı da, iki cahanın varlığının sübutu da, inanc fərqliliyindəki müxtəlifliyn ortaq məxrəci olan - Yaradanın varlığının inkar deyil, isbat edilməsi fəlsəfəsi də, hürufi azadlığının şərhi də... hər şeyi bu iki misrada insana çatdıra bilmək qabiliyyəti Nəsiminin timsalında yalnız ona məxsus idi. Yaxud,\nSəni bu hüsn-camal ilə, kamal ilə görüb\nİkicə misradakı Nəsimi fəlsəfəsinin dərinliyini xalqa çatdıra bilmək qabiliyyəti yüksək sənətkarlığın, istedadın təcəssümü idi...\nQəhrəmanlıq tariximizin səhifələrində unudulmağa məhkum olan Babəki "dirildib", xalqına bağışlayan da o idi. "Azadlıq" kəlməsini elə yanğı ilə söyləyirdi ki, insanın qəlbi riqqətə gəlirdi. Hər kəlmə onun diksiyasında elə möhtəşəm səslənirdi ki, özünü o qəhrəmanın zamanında, yanında, arzularında hiss edə bilirdin: "Azadlıq! Bir gün azad yaşamaq qırx il boyunduruq altda sürünməkdən daha üstündür".\nYurdunun yağmalanmasına, talanmasına dözməyən, el-obasının azadlığı yolunda canını belə əsirgəməyən və ən ağır işgəncə altında belə sevgisinə xilaf çıxmayan Beyrəyi sevdirməklə özü ikiqat sevilən Rasim Balayevdən söhbət getdiyi ilk cümlədən artıq oxucuya məlumdur.\nSənət zirvəsinin əlçatmazlığına istedadı, qabiliyyəti, mədəniyyəti, peşəkarlığı ilə ucalan Rasim Balayevdən. Böyüklüyü ilə bugünkü "sənətkarları" kölgədə qoyan, təvazökarlığı böyüklüyünü ört-basdır etməyə çalışan Rasim Balayevdən. Böyükdən kiçiyə el məhəbbətini qazanan və xalqı tərəfindən heç unudulmayan korifey sənətkar, filmimizin, kinomuzun bel sütunu Rasim Balayevdən...\nO illərin filmini seyr etdikdən sonra müasir filmlərimizə baxanda sənətin nə qədər ucuzlaşdığının açıq-aydın fərqini görüb, təəssüf etməyə bilmirsən. İnamın azalır, bir daha Ədil İsgəndərov, Mehdi Məmmədov, Məmmədrza Şeyxzamanov, Həsən Məmmədov, Həsən Turabov, Nəsibə Zeynalova, Bəşir Səfəroğlu, Lütvəli Abdullayev, Nəcibə Məlikova, Şahmar Ələkbərov, Ceyhun Mirzəyev... kimi sənətkarların dünyaya gələcəyinə. Sanki filmimizdə qısırlaşma gedir. Bu, əlbəttə, mənim subyektiv fikrimdi. Amma əksini bilən, demək istəyən varsa, etirazım yoxdur. Mən yalnız gənclik illərimi rövnəqləndirən, həyata baxışlarımızın formalaşmasında böyük rolu, yaşam sevincimizdə öz payı olan o filmlərlə, o sənətkarlarla indi gördüklərimi müqayisə edəndə bundan artığını ifadə edə bilmirəm. Və ən ağrılısı da odur ki, indi özünü dahi sayan incəsənət adamları o illərin mürəkkəb sənət təcrübəsindən keçib, bu gün ömrünün ahıl çağını yaşayan, tutiyə kimi qorumalı olduğumuz o əsl sənətkarlara səviyyəsiz rollar təklif edirlər. Yaşamaq, yaratmaq həvəsi sönməyən, gənclərə əsl sənət nə olduğunu anlatmaq bacarığı, qabiliyyəti olan korifeyləri ucuz sənətin kölgəsində gizlətmək mümkün deyil, çünki günəş bulud arxasında müvəqqəti olaraq görünməyə bilər. Amma göründümü, buludlar yoxa çıxacaq...\nÇox acıverici haldır ki, bizdə əksər vaxt sənəti, bacarığı deyil, maddi imkanı olanlar ön sıralara keçə bilirlər. Mənəviyyatın yardımı olmayanda isə maddiyatla çox uzağa getmək mümkün olmur və ideya ortalıqda iflic vəziyyətdə qalır.\nMənəvi qazancımız, sənəti ilə mənim illərimin yaddaşlarında öz uca yerini həkk etmiş Rasim Balayevin bu günkü durumu məni bir vətəndaş kimi çox narahat edir. Rasim Balayevə qarşı laqeydlik insana, sənətə, istedada, xaqımızın sevgisinə qarşı laqeydlik, hörmətsizlikdir. Onun potensialından filmimiz üçün hələ çox istifadə etmək olar. "Filmçilik oynayanlar" mənəmlik duyğusundan uzaqlaşıb, onun geniş təcrübəsindən, peşəkarlığından çox şey öyrənməli, ondan tutiyə kimi istifadə etməliykən maraqlanmırlar belə. Bu gün səhhətinin onu incitdiyi halda işləmək, həm içindəki sənət yanğısını söndürmək - bacarığını ortaya qoymaqla filmimizi bayağılıqdan xilas etmək, gəncliyi düzgün sənətə yönəltmək, həm də maddi durumunu yaxşılaşdırmaq üçün sənətkar iş arayışındadır. Nə qədər böyük haqsızlıq, deyilmi? Onun kimisini gündüz əli çıraqlı axtarmaq lazımkən, onun işləmək istədiyini incikliklə mediaya bildirməsi bu dünyanın baş-ayaq durmasının sübutudur. Halbuki onun, incəsənəti, mədəniyyəti tədris edən universitetlərdə bircə mühazirəsinin milyonlarla dəyəri, xeyri ola bilər. Onun yarada biləcəyi qoca rollarının necə səmimi, inandırıcı olacağını və xalqımızın şərhsiz qəbul edə biləcəyini aydın təsəvvür edə bilirəm.\nHabil Əliyev deyir ki, dünyasını dəyişən insan haqqında o qədər gözəl sözlər danışırlar ki, adam ölmək istəyir. Bu şakərimizi yaxşı bilən ustad sənətkarımız gileylənir ki, "Məndən indi istifadə etmək olar, öləndən sonra haqqımda "yaxşı sənətkardı" deyilməsinin mənim üçün heç əhəmiyyəti olmayacaq...\n...Yazı yazmaq istədim mənim aləmimdə "bu cahana sığmayan" Rasim Balayev haqqında, onun özünə, sənətinə, istedadına olan laqeydlik, haqsızlıq haqqında. Amma içimdəki təəssüfü, yanğını, onun bacarığından sağlığında istifadə edə bilmək imkanını əldən verməmə şansının vacibliyini, cavabdeh qurumlardakı bu arxayınçılığa qəzəbimi ifadə edə bildimmi, bilmirəm!\nRasim Balayevə qarşı laqeydlik elə Nəsimiyə, Babəkə, Beyrəyə... yüzlərlə başqalarına olan laqeydliyimizin təcəssümüdü. Laqeydliyimiz, unutqanlığımızsa həmişə itirə-itirə gəlməyimizə səbəb olub. Allah daha betərindən qoruyacaqmı bu milləti?!..


BƏYAZ HƏRƏKAT-ın 50 milyonluq Azərbaycan Türkünə və Türk dünyasına müraciəti - Reportyor\nƏziz millət və vətən fədailəri, hörmətli yurddaşlar, mübariz xalqımız!\nYüz illərdir vətənimizi işğal altında saxlayan, parçalayan, xalqımızı istilada tutan rus ve fars şovinizminə, imperalizminə qarşı savaş və mübarizə aparan liderlerimizdən bizlərə miras buraxılan milli idealoji mübarizəyə sahib çıxmaq və bu mübarizəni layiqincə usanmadan, cəsarətlə son nəfəsimizə qədər yürütməyə borcluyuq. Təəssüflər olsun ki, on illərdir ki, düşünülmüş vəya öhdəçilik siyasətinin nəticəsində xalqımız milli problemlərin həllində müşahidəçi və laqeyid bir durumla üz-üzə qalmışdır. Millətimizi və dövlətimizi təhdidlər altında yaşamağa məcbur edən Rusiya və İran imperialist qüvvələrinin antipatiyasını qazanmamaq üçün cılız siyasi məqsədlərin girovuna çevrilərək susmağı məqsədəuyğun hesab edən siyasi qüvvələrimiz artıq xalqa açıq şəkildə etiraf etmək cəsarətlərini də itiriblər. Azərbaycan xalqı bilir və bilməlidir ki, qarşısında gizli və güclü düşmənlər var və Ermənistanın himayədarı kimi heç vaxt Azərbaycanın xeyrinə qərarların qəbuluna imkan verməyəcəklər. Məhz ona görə də idealoji mübaizəyə ehtiyac duyulur ki, xalq öz iradəsini bütün dunyaya və o cümlədən xüsusən də fars ve rus imperalizminə nümayiş etdirməklə bütün diqqətləri Qarabağın həllinə cəlb etməklə bu məsələdə heç bir halda güzəşt olmayacağını bəyan etməlidir.\nBH olaraq bizlər bu mübarizəni və fəaliyyəti, liderlərimizin və şəhidlərimizin ruhu qarşısında şərəf və vicdan borcumuz sayırıq. Amalımız, məqsədimiz, yolumuz torpaqlarımızın azadlığı və bütövlyü, hədəflərimiz isə böyük türk dunyasının birliyinə nail olmaqdır. BH hərakat heç kimə hakimiyyət, vəzifə vəd etmir. Öz torpaqlarının azadlığı və bütövlüyü uğrunda mübarizə vəd edir. O mübarizə ki, nəticəsi şərəfli qazilik, müqəddəs şəhidlik və azadlıq vəd edir.\nDəyərli xalqımız, BH olaraq bəyan edirik ki, ərazi bütövlüyümüzün davamlı olaraq pozulması, 25 ildir davam edən müharibə və bunun nəticəsində dinc əhalimizin və hərbiçilərimizin şəhid düşməsinə baxmayaraq , bütün dünyaya o cümlədən, sülh danışıqlarında iştirak edən aparıcı dövlətlər və beynəlxalq təşkilatlara, bu illər ərzində sülhsevər, barışsevər, beynəlxalq qanunlara və sülh sazişlərinə riayət edən bir xalq və dovlət olduğumuzu nümayiş etdirmişik. Bu gün BH olaraq hesab edirik ki, bu duruma yetər deməyni zamanıdır. Sülh danışıqlarının illərdir uzanması bir daha sübut edir ki, bu danışıqlar heç vaxt Azərbaycan xalqının mənafeyini güdməyəcəkdir. Bu illər ərzində bir daha əmin olduq ki, xalqımız öz iradəsini ortaya qoymasa hec nəyə nail ola bilməyəcəyik. Xalqımız meydanlarda yalnız ya Qarabağ ya ölüm , ya istiqlal ya ölüm şüarı altında həm düşmən qüvvələrə həm dünyaya öz iradəsini göstərməlidir. Heç bir müstəvidə aparılan mübarizə vətən torpaq müstəvisində aparılan mübarizənin önündə dura bilməz. Məntiqsiz və mənasız müzakirələrin nəticəsidir ki, milli-ideoloji sistemdə çökmə, əzmsizlik, ümidsizlik, çarəsizlik və supergüclərin yazdığı tale ilə barışmış “sabitliyin” köləsinə çevrilməkdəyik. Ən son durumda millətin hətta deyərdik iqtidarın belə ümid yeri olan AXCP milli mübarizənin istiqamətini itirərək mərkəzdən qaçan şəxsi mənafe xəttləri boyunca parçalandı. Bütün Azərbaycan birliyi BAB isə cılız siyasətlərin girovuna çevrildi. Bunun nəticəsində minlərlər vətən, millət, dövlət fədailəri, Elçi Bəy müridləri küskün və qərib düşüncələrin girdabına çəkilərək baş verənləri seyr edərək kifayətlənməyi günaha batmaqdan üstün hesab etdilər.\nƏziz xalqımız bizlər əminik ki, əgər Azərbaycan xalqı öz iradəsini sivil idealoji mübarizə ilə ortaya qoysa, meydanlar ya Qarabağ ya ölüm, ya istiqlal ya ölüm hayqırsa bəlkə də Qarbağın qurtuluşuna səngər savaslarina ehtiyac duyulmuyacaq. Necə ki, meydan mübarizəsi və savaşlarıyla bizlər nəhəng imperiyanı Bakının mərkəzində diz çökdürmekle öz istiqlalımızı hüquqi tərəfdən qazandıqsa, torpaqlarımızın azadlığı və bütövlüyüdə məhz bu mübarizədən bu iradədən keçir. Bütün hallarda torpaqları isğalda olan bir xalq daim mübarizə və savaş ruhunda olmalıdır. Əziz xalqımız, unutmayın ki, nəinki güclü hərbi sınayeyə, güclü orduya sahib olmaq hətta ən təhlükəli nüvə silahına sahib olan bir xalq və dövlət əgər o ruhda olmasa hec bir müharibədə və savaşda zəfər qazana bilməz. Millətin, xalqın ən dəyərli və üstün silahı onun savaş, mübarzə və vətənpərvərlik ruhunun daim yüksək olmasından keçir. Mubariz və daim ayaqda olan xalqlar əzabla da, itkilərlə də olsa daim zəfərlərlə olur daim alnı acıq olur. Bizlər şərəf və ləyaqətimizin tapdaq altında qalmasına göz yumacaq millətin nümayəndələri və o millətə aid olan xalq deyilik. Azəbaycan xalqı əsirlər boyu hər dövrlərdə işğalçılara qarşı öz istiqlalı , azadlığı, bütövlüyü uğrunda mübariz olub və bu yöndə bu xalq babəklər, nəsimilər, şah ismayıllar, səttarxanlar, memmedəminlər, xiyabanilər, pişəvərilər, cavidlər, muşfiqlər, elçibəylər ,xelil rzalar,ziya bunyadovlar, xudu məmmədovlar, daha sadlamadığımız nəhəng şəxiyyətlər, sərkərdələr, öndərlər, liderlər, qəhrəmanlar, cəsur ziyalılar yetişdirib və bundan sonra da yetişdiməkdə davam edəcək. Türk milləti TARİXİ ŞƏXSİYYƏTLƏRLƏ LİDERLƏRLƏ ZƏNGİN OLAN YEGANƏ millətdir ki, daim nəhəng şəxiyyətlətlər və liderlər yetişdirir və yetişdirməkdədir. Buna səbəb odur ki, türkün hədəfləri ücün gediləcək uzun mübarizə yolu aparılacaq ,savaşacaq səbəbləri və hədəfləri var. Bu gün isveç, italyan ingilis, fransız xalqından bir lider yetişməsini gözləyə bilərsinizmi? Yox təbii ki. Çünki, hər anlamda özgür, bütöv və demokratik dövlətlər və xalqlardır, öncəliklə buna ehtiyacları yoxdur, onların mübarizə arqumenti yanlız bürokratik dəyşilkik və nöqsanlar üzərində ola bilər. Bugün bizlərin heç bir haqqımız və əsasımız belə yoxdur ki, Yeni Azərbaycan partiyasının üzvlərindən və rəhbərlərindən tələb edək ki, nə üçün idealoji mubarizədən, Təbrizdən, Bütöv Azərbaycandan, Turandan danışmırsan və bu yolda mübarizə aparmırsan deyə hesab soraq, irad tutaq , tənqid edək. Bizlər umduğumuz yerdən, tərəflərdən küsürük və onlara bəslənilən ümidlərə acıyırıq və iradlarımızı tənqid kimi deyil, bu gün qarşılaşdıqları acı reallıqlar kimi qəbul etsinlər. Bizlərin iradları heç bir təşkilata və təşkilatlarda cəmləşən fədakar mübariz insanlara deyil, o təşkilatların rəhbərlərinədir. Məhz özlərinin secdikləri yanlış yol və mövqelərdən çıxış etmələri millli və milli idealoji xəttdən kənarlaşmaq, Elçibəy ideallarından, millilikdən uzaqlaşmaq, mübarizə məqsədlərini və amallarını yalnız hakimiyyət uğrunda mübarizəyə cəmləşdirimiş siyasilərimzə gileyliyik, küskünük, çünki, tək bizlər deyil, hərkəsin ümidi ELçibəydən sonra onun öndə gələn varislərinin bu yolu layiqincə davam etdirəcəklərnə idi. Təəssüflər olsun ki, Elçibəydən sonra xalqı və cəmiyyəti, meydanlar, mübarizəyə ideaoloji yöndə deyil, torpaqlarımızın azadlığına, bütövlüyünə deyil, cılız arqument və iddialar üzərində qurmaqla, bu gün siyasi iflasın astanasında acı reallıqla qarşı qarşıyadırlar. Səhv və günah hec zaman xalqa tutulmamalı və birmənalı qəbul olunmalıdır ki, xalq siyasəti də bizlərdən gözəl bilir, xalq bizləri bizdən də yaxşı tanıyır, xalq kimin getdiyi yolda səmimi olub olmadığını daha gözəl görür və müəyyənləşdirir. Xalqın hansısa siyasi qüvvənin arxasınca getməməsinin və meydanlarda olmamasının ana səbəbi odur ki, xalq görür və hiss edir ki, onun istəyi və tələbləri böyük ideaları uğurunda səmimi və ciddi fəaliyyət ortaya qoyulmur. Məhz bu xalq öz düşündüyü şəxsi və təşkilatı meydanda görməyincə onu müəyyən etməyincə, öz taleyinə sakitcə seyrci qalamaqda davam edəcək. Bizlərin ilk niyyəti və ana məqsədi xalqı bu umidsizlikdən bu sükunətdən çıxmasına yönəlikdir. Baxın biz uzaqdan örnək çəkmirik, götürün Türkiyəni. Türkiyə xalqı məmləkətinin ən sabit vaxtında da, ən gərgin savaş vaxtında da, ən keşməkeşli dövrlərində də, ən xoşbəxt dövrlərində də daim mubariz, vətənpərvər ruhunda və savaşqan olmuşdur. Dünya Türkiyəni bir tək ordusu ilə deyil,vətən və bayraq ugrunda hər zaman ölümə hazır olan milleti olan dövlət olaraq tanıyır, hesablaşır və çəkinir. Bu örnəyi onun üçün misal gətirdik ki, bir xalq ayaqda olmayınca onun nə cəsarətli ziyalı, nə də fədakar, qorxmaz lider yetişdirmək qabliyyəti ola bilməz. Sadaladığım şəxsiyyətlər və şəxslər yalnız hərakatlarda, mübarizələrdə, savaşlarda önə çıxa bilər . Səngərlərdə qəhramanlar, sərkərdələr, meydanlarda liderlər, siyasilər, ziyalılar və fədailər yetişir. Bu bir realliqdir. Və Azərbaycan xalqı bilsin ki, bizlər istəsək də istəməsək də torpaqlarımızın azadlıq bütövlyü, istiqlalımız və tam özgürlüyümüz uğurunda mübarizəmiz bizim taleyimizdir və biz bundan istəsək də nə qaça bilərik,nə də yayına bilərik. Bu gün hərkəs üçün öz ailəsi, övladları əzizdir. Amma xalqımız, vətənimiz daha əziz tutulmalıdır, ən azından ailə, övlad qədər əziz tutulmalıdır. Bu sözləri nədən yazırıq? Bu gün ailəni, övladlarını özünə əziz bilib qayğılanan ailə basçıları, amandır sakit duraq, səsimizi çıxartamayaq, susaq, Qarabağı hansı dövlət, kim həll edəcək etsin.Belə anlayisla onlar bilməlidirlər ki, bu düşüncə ilə oz övladlarının qayğısına yox, əksinə yığılan bütün problemləri onların çiyninə yükləməkdədirlər. Hərkəs bilməlidir ki, bu gün bizlər mübarizə aparmasaq, savaşmasaq, üc il, beş il, on il sonra da olsa bunu övladlarımız, yəni gələcək nəslillər aparcaq. Bu savaşın varlısı, kasıbı, güclüsü, gücsüzü, haqlısı, haqsızı, oğrusu, doğrusu, əyrisi, düzü olmur. Bu mübarizənin, bu düşüncənin iqtidar müxalifəti olmur, bu məsələ heçbir düşərgələrə, tərəflərə bölünmür, bu bizim ümummilli ümumxalq məsələmiz və məqsədlərimizdir. Bu məsələdə hər kəs bərabər və bir arada olmalıdır, hərkəs əlini daşın altına salmalıdır .\nBH olaraq bütün dünya azərbaycanlılarına o cümlədən, cənub qardaşlarımıza Cənubi Azərbaycana səslənərək biz xalqın müqəddəs və haqq davası olan liderlərimizdən axıb gələn milli idealoji mübarizəmizi, savaşımızı şərəflə yürütməyə, son damla qanımıza gədər torpaqlarımızın azadlığı xalqımızın tam istiqlalını, vətənimizin bütövlüyü uğrunda birgə mübarizədə, birgə savaşda olmağa çaqırırıq. BH bütün siyasi ictimai təşkilatlara, birliklərə, hərakatlara öz fəaliyyətində uğurlar arzulayır, seçki keçirən, seçkidə iştirak edənlərə, seçkiyə etiraz edib iştirak etməyənlərə, bir sözlə, hər kəsə mübarizlərində uğurlar diləyərək sadəcə hər kəsdən rica edirik ki, bu mübarizələrini, fəaliyətlərini xalqın şərəf və ləyaqətinə əxlaq və mənəviyyatına toxunmadan yürütsünlər.\nBH bu gün, cənublu qardaşlarımızın, illərdir fars şovinizminin vəhşicəsinə işgəncələrinə və təzyiqlərinə məruz qalmalarına baxmayaraq, fars molla rejiminə, fars şovinizminə qarşı verdiyi mücadilədən qürur duyur, Cənubi Azərbaycanda aydınlarımız, ziyalılarımız, Bütöv Azərbaycan fədailərimiz tarix boyu rejimə qarşı dirənmişlər və dar ağacına qədər şərəfli mübarizə yolu keçmişlər. Biz bu gün bu şərəfli mübarizə yolunda onların yanında oldugumuzu vurğulayırıq. Müqəddəs saydığımız bu idealoji savaşımızda, milli birlik və milli gücü bir araya gətirmə əzmindəyik. Eşq olsun türk ellərinə, eşq olsun o taylı bu taylı Azərbaycanımıza, eşq olsun Bütöv Azərbaycanımıza, eşq olsun Turanımıza. Vətən, millət, torpaq məfkurəsinin şərəf, namus, ləyaqət anlayışı hesab edən hər kəsi yanımızda görmək arzusu ilə müqəddəs davamızda hər zaman bizə mənəvi dəstək olan türk millətçilərinə, ülküçülərə, alpərlərə dost və qardaş partiyalara təşəkkürümüzü sayğı və hörmətlərimizi bildiririk.\nBƏYAZ HƏRƏKAT Təşkilat Komitəsinin sədri: Hürrü Əliyev


Ziyalı ömrünün akkordları və yaxud, İstedad sönməyən ulduzdur... - Əmir Pəhləvanın ədəbi portreti - Qurban Bayramov yazır | Edebiyyatqazeti.az\nZiyalı ömrünün akkordları və yaxud, İstedad sönməyən ulduzdur... - Əmir Pəhləvanın ədəbi portreti - Qurban Bayramov yazır\n12.08.2019 09:34 | 1216 dəfə oxunub A A+ A- Müzakirə\nMüasir Azərbaycan ədəbiyyatının və kino sənətinin görkəmli nümayəndələrindən olan Əmir Pəhləvanın (Hacılı Əmir Pəhlivan oğlu) yaradıcılığı və gerçəkliyə münasibəti həmişə diqqətçəkən olubdur. O, bir yazıçı, publisist və jurnalist kimi həmişə operativ tərzdə işləyib, ötən əsrin 80-ci illərindən başlayaraq bu günlərimizə qədər, xüsusən də, müstəqillik illərində bir qələm sahibi kimi, necə deyərlər, ictimai-siyasi və ədəbi həyatın qaynar nöqtələrində olub.\nƏslən naxçıvanlıdır... 1959-cu ildə Naxçıvan MR Şahbuz rayonunun Mahmudoba kəndində anadan olub. Elə həmin rayonun Cəlil Məmmədquluzadə adına orta məktəbini bitirib (1976). Bu məktəbin adının böyük və dahi bir ədibin - Mirzə Cəlilin daşıması, bəlkə də, ona ilk yaradıcılıq impulsu verib, gənc Əmirin ürəyində yaradıcılıq işartıları oyadıb, istedadına təpər verib...\nBelə bir deyim və bilim var ki, insanın xarakteri, xasiyyəti öz doğulduğu məkandan qidalanaraq nəşvü-nüma tapır, bir sözlə, insan daha çox doğulduğu torpağa oxşayır. Əmir Pəhləvan da əsrarəngiz təbiəti, gözəlliyi, saflığı ilə fərqlənən Şahbuz bölgəsindən, onun müdrik, işgüzar, halallığa tapınan adamlarından çox şey mənimsəyib, başqa sözlə, belə bir coğrafi və ictimai mühit ona ikinci bir həyat məktəbi olubdur...\nBelə olmasaydı o, jurnalist təkin çətin və istedad tələb edən bir peşəni seçməzdi... Əmir pərvanə oda şığıyan kimi əsgər həyatından sonra Azərbaycan Dövlət Universitetinin jurnalistika fakültəsində təhsil alır (1980-1985), yaradıcılıq fəallığı ilə diqqəti cəlb edir, mətbuatla sıx əlaqə qura bilir, eyni zamanda Azərbaycan radiosunun Cənub verilişləri redaksiyasında "Gəncliyin səsi" proqramının yaradıcısı kimi fəaliyyətə başlayır (1981), səsi və sözü ilə Təbriz küçələrində "Qara gilə" sorağında cövlan edir...\n1985-ci ildə Əmir Hacılı ali məktəbin sonuncu kursunu bitirməmiş "Bakı"-"Baku" axşam qəzetlərinə müxbir kimi işə götürülür, gənc jurnalistlərin müəllimi və ustadı olan Nəsir İmanquliyev məktəbini keçir (1985-1988). Sonra o, "Azərbaycan müəllimi" qəzetinə dəvət olunur, 1988-1990-cı illər arası burada müxbir işləyir. İlk, müstəqil mətbuatımızın cığırdaşı olan Azərbaycan Teatr Xadimləri İttifaqının orqanı "İlham" mədəniyyət qəzetinin təsisçisi və baş redaktoru (1990) kimi tanınır, məşhurlaşır... Bu qəzet o dövrü əks etdirən çoxsaylı mətbu yazıları, sənət, teatr haqqında fikir, mülahizələri ilə mədəniyyət salnaməsinə çevrilir... İnsaf xatirinə deyək ki, o dövrdə Azərbaycan mühitində ilk demokratik xalqçı mətbu nəşri olan "İlham" qəzeti yeni dövr üçün cəmiyyətdə mədəniyyət və mədəniyyətdaşlığımızın çağdaş bünövrəsini qoyur. Həmin illərdə Azərbaycan mətbuatında təcrübəli publisist-jurnalist kimi tanınan Əmir Pəhləvanın "O Ay bir də doğmayacaq" adlı ilk kitabı da çapdan çıxır...\nÖlkəmizin ağır və çaxnaşmalarla dolu olan bu dövründə Əmirin bütün yazılarında xalqın sərt və dönümsüz taleyüklü problemləri diqqət mərkəzinə çəkilir. Adamlar əziyyət və biganəlik içərisində çırpınaraq əsarətə boyun əyməkdən qaçırlar. O, bütün bunları, sadəcə, təsvir eləmir, çəkilən əzablara, iztirablara, məşəqqətlərə qoşulur, inanır ki, yerdən "yuxarı" ulu bir varlıq var! Və bu ulu varlığa, bir də qələminə sığınır...\nBelə bir əqidə və inam, zamanı duymaq qabiliyyəti, istedadla təşkilatçılığı birləşdirə bilmək bacarığı publisist, yazıçı-şair Əmir Pəhləvanı həm zamanın axarı, həm də istedadı qiymətləndirən, istedadın qədrini bilən Nüsrət Kəsəmənli, Səməndər Rzayev, kinorejissor Tofiq Kazımov kimi insanların qayğısı və köməyi, hardasa təhriki ilə kinoya gətirir. Daha doğrusu, o, qəzetdə "deyə bilmədiyi" Azərbaycan həqiqətlərini - Azərbaycanın ağrı-acılarını ekran vasitəsilə dünya ictimaiyyətinə çatdırmaq istəyi ilə kinoya gəlir və ekran dili ilə - görümlü və duyumlu bir dillə bunları imkan daxilində dünyaya çatdıra bilir...\nO, "Step LTD" kinoşirkətini təsis edir (1995), şirkətin xəttilə yaradılan "Fransız", "Qarabağ şikəstəsi", "Spasibo", "Qız qalası" bədii filmlərinin, "Bakı nefti və Nobellər", "Avtoritet", "Göyçay yəhudiləri", "Doqquzuncu oğuz uyğurları", "Kurqanlar", "Hunqoriya", "Şəhriyar", "Sivilizasiya beşiyi - Çin", "Tahirə" və başqa 15-dən çox sənədli ekran əsərinin müəllifi və rejissoru olur; adlarından da göründüyü kimi, bu filmlərində tariximizin, taleyimizin, türklüyümüzün, mənsub olduğumuz milli sivilizasiyamızın maraqlı səhifələrini canlandırmış, onlara ekran həyatı bəxş edərək dünya mədəniyyəti sferasına çıxarmışdır...\nEkran canlıdır, görümlüdür, duyumludur və böyük missiyası var, ən ümdəsi sərhəd tanımır, ayaq tutub dünya arenasında addımlayır, tanıdır, tanıtdırır, şərəf və şöhrət gətirir...\nBir mühüm faktı qeyd edək ki, Əmir Pəhləvan istedadlı bir sissenarist kimi qərbləşməyə Paris dəbi kimi baxanların içində mədəni köləliyi "Fransız" adlı filmi ilə damğalayır. Bu filmin ideya-estetik qayəsini Mirzə Cəlilin dahiyanə şəkildə, milli yanarlıqla qələmə aldığı "Anamın kitabı" ilə də müqayisə edirlər... Əslində, bu filmə kino tənqidçilərinin bir cür, tamaşaçıların başqa bir cür baxışı var. Müəllif burda millətin ağrılı yerini göstərmək istəmişdir. Cəmiyyətdə yiyəsizlik, sahibsizlik, düşüncəsizlik, məsuliyyətsizlik və səviyyəsizlik baş alıb getdiyi bir məqamda bu reallığı göstərmək elə Mirzə Cəlil kimi milli heysiyyət və cəsarət istəyirdi... Əmir Pəhləvan bunu ekran dilində tragikomediya kimi sarkazm səviyyəsində təqdim edə bilibdir. Əsərin qəhrəmanı ana dilində danışmaq istəmir. Bu nə deməkdir?! Anan səni dünyaya gətirəndə bağrına basıb ana dilində layla çalıb, əzizləyib. Sən ananın dilini necə unuda bilərsən?! Ana dilini unudursansa, vətəni, özünü, qan yaddaşını unudursan. Bu bizim xalqın taleində vaxtaşırı özünü büruzə verən milli faciəmizdir ki, Mirzə Cəlillər buna qarşı mübarizə aparıblar. O baxımdan Əmir Pəhləvanın ekran yozumunda "Fransız" filminin çox böyük tarixi əhəmiyyəti var... Növbəti "Qarabağ şikəstəsi" filmi ilə o, Azərbaycanın acı taleyini, qismətinə qaçqınlıq düşmüş insanların vətən nisgilini sirayətedici incə bir yumorla ekrana gətirir. Bu filmlər yeniləşən Azərbaycanda sovet kino incəsənətinin standart stereotiplərini və şablonçuluğunu dağıdaraq milli kinomuza, kinodramaturgiyamıza yenilik gətirir...\nOnu da xatırladım ki, Əmir Pəhləvan öz filmləri ilə beynəlxalq festivallara çıxmış və ölkənin kino sənətini ləyaqətlə təmsil etmişdir. Bunun özü də kino tariximizin ilkinlərindən idi... 1998-ci ildə ABŞ-ın Kaliforniya ştatında milli və rəsmi dövlət atributlarımızdan olan üçrəngli bayrağımıza həsr etdiyi "Spasibo" adlı bədii filmi Hollivud videofilmlər festivalında mükafata layiq görülmüş və Los-Ancelesin 18 telekanalında yayımlanmışdır. "Qız qalası" qısametrajlı bədii filmi Şotlandiyada keçirilən film festivalında birinci yerin qalibi və pul mükafatına layiq görülmüşdür. "Bakı nefti və Nobellər" adlı üçhissəli sənədli filmi isə Fransanın Nant şəhərində keçirilən "Üç qitə" kinofestivalında 2 medala layiq görülmüşdür. Bu film Almaniyada DVD diski formasında milyon tirajla yayımlanmışdır ki, bütün bunlar Azərbaycan mədəniyyətinin çox mühüm və dəyərli faktlarındandır...\nBelə ki, Əmir Pəhləvan Azərbaycan kinosunu Qərb auditoriyasına çıxarmaq kimi olduqca vacib və mühüm bir işi həyata keçirmişdir. Bütün qısqanclıqlardan uzaq, onu da deyim ki, bir çox Avropa xalqlarının, eləcə də postsovet məkanındakı dilləri bilməsi - poliqlot olması Əmir Pəhləvana imkan yaratmışdır ki, Azərbaycan mədəniyyətinin Avropa ölkələrinə inteqrasiyasında müstəsna xidmətlər göstərə bilsin və bu sahədə onun əməyi və zəhməti böyükdür...\nƏmir Pəhləvanın yaradıcılığı, ədəbi-mədəni və ictimai fəaliyyəti çoxcəhətlidir, rəngarəngdir, müxtəlif rakurslarda və istiqamətlərdə işləkdir, özü də yüksək dərəcədə səmərəlidir... Onun yaradıcılıq uğurları beynəlxalq standartlara uyğun gəldiyindən həmişə təmkin və təminatla Avropa mədəniyyəti sferasına daxil olur və Azərbaycan ədəbiyyatını, mədəniyyətini bacarıqla təmsil edir...\nƏdəbi-mədəni faktlara və bunların yayılma coğrafiyasına diqqət yetirək. İndiyədək Əmir Pəhləvanın Azərbaycanda və dünyanın müxtəlif ölkələrində 70-dən artıq kitabı çap edilib. 30 kitabı Azərbaycanda, 20 kitabı Ukraynada, 8 əsəri digər slavyan ölkələrində, xeyli kitabı keçmiş postsovet respublikalarında, 15 kitabı isə Avropa ölkələrində və Amerikada, Türkiyədə çap olunub.\n"Bakılı Nobel", "Neft taleli Nobel", "Ayrılıq", "Səfir" "İsa, Məryəm və Sona" sənədli romanları, "Bakı nefti və Nobellər" üçhissəli sənədli filmi DVD formasında Almaniyada işıq üzü görərək, yüksək tirajla dünya oxucularına və tamaşaçılarına təqdim edilib. Kursivlə qeyd edim ki, Amerikada nəşr olunan ən nüfuzlu ədəbi-bədii mətbuat dərgisi - "Dünya ədəbiyyatı bu gün" jurnalı postsovet məkanından 42 yazıçının əsərlərini təbliğ və təqdir edir. Onlardan biri də məhz, Əmir Pəhləvandır.\nƏmir Pəhləvan bir ziyalı kimi beynəlxalq arenada nüfuz qazanmışdır. O, xaricdə, xüsusən də Avropada Azərbaycan diasporasının beynəlxalq miqyaslı tədbirlərində yaxından iştirak edir. Əmir Pəhləvan Berlində 2006-cı ildən fəaliyyət göstərən və fəal mədəniyyət mərkəzi olan "Azərbaycan evi"nin əsas, nüfuzlu təşkilatçılarından biridir...\nOnun ən populyar, geniş oxucu arenasında yayılan - "O Ay bir də doğmayacaq", "Qalxın, Cavid gəlir!", "Əkilən başlardı, torpaq əkilmir", "Turan türküləri", "Səfir", "Təbrizim, türk izim!", "Kəngərlər", "Türklüyün yol xəritəsi", "Yaşamağı bacarmaq lazımdır", "Azərbaycan şərqiləri", "Vətən dahiləri" ( l - ll hissə ) kitablarının adlarını çəkə bilərik, "İnsan və İblis" pyesi isə Bakı Bələdiyyə Teatrında (1999), "İstədiyim yar idi..." librettosu da Musiqili Komediya Teatrında (2009) səhnələşdirilib və maraqla qarşılanıb...\nİki monumental cilddən ibarət olan "Vətən dahiləri" ensiklopedik siqlətli kitabı Azərbaycan ədəbiyyatının nadir incilərindəndir. Birinci kitaba məzmunlu və əhatəli "Ön söz"ü xalq şairi Sabir Rüstəmxanlı, ikinci kitaba isə ön sözü xalq şairi Vahid Əziz yazıb. Kitablarda müxtəlif dövrlərdə yaşamış elm-sənət adamlarının, əfsanəvi və tarixi qəhrəmanların, tanınmış şəxsiyyətlərin həyat və yaradıcılıqları araşdırılıb və onların hər birinə şeirlər həsr olunub. Şeirlərin əksəriyyəti həsr olunduğu şəxsin kimliyinin və xidmətlərinin daha aydın və əhatəli dərk olunmasına yardım məqsədi daşıyır. Şeirlərdə əksəriyyəti müxtəlif talelər yaşamış bu tarixi şəxsiyyətlər haqqında müfəssəl duyğular lirik ricətlərlə verilir. Sanki bu şeirlər bu şəxslər haqqında biblioqrafik məlumatların davamı kimi gəlir. Amma bu, ustalıqla mükəmməlcəsinə bədii boyalarla və bəlağətli oxşatmalarla həyata keçirilir. Kitabı oxuduqca bir daha əmin olursan ki, Azərbaycan türkləri ta qədimdən müəyyən intellektual və emosional keyfiyyətləri ilə fərqlənmişlər.\nDeyim ki, Əmir Pəhləvan ilhamla və yorulmadan böyük yaradıcılıq işi görmüş və sevib-seçdiyi şəxslərin yalnız ona məxsus bir tərzdə bitkin, canlı poetik portretlərini yaratmışdır...\nƏmir Pəhləvanın müəllifi olduğu "Vətən dahiləri" kitabı tək Azərbaycanı deyil, həmçinin bütün Avrasiya coğrafiyasını əhatə etdiyindən bu gün üçün daha da aktualdır. Əlbəttə, bu insanların böyük əksəriyyəti həm Azərbaycan, həm də türk-slavyan dünyası ilə bağlıdır. Kitabda dahi rus mütəfəkkiri Lev Qmulyovun anası Anna Axmatovaya xüsusi yer ayrılması və ona ithaf edilən şeir olduqca dəyərlidir və mühüm əhəmiyyət daşıyır. Yaxud da, rus şərqşünaslıq elminin banilərindən biri Mirzə Kazım bəyə ithaf edilən şeir bu və ya digər formada avrasiyaçılıq baxımından xüsusi əhəmiyyətə malikdir. O cümlədən, Nəsirəddin Tusi, Əmir Teymur, Nəimi, Nəsimi, Məhəmməd Füzuli, Mirzə Fətəli Axundov, Məmməd Araz, Bəxtiyar Vahabzadə, Şirməmməd Hüseynov, Faiq Bağırzadə və başqa şəxsiyyətlər Avrasiya coğrafiyasında böyük təsirə malik söz sahibləri kimi Azərbaycan oxucularına, bir daha, Əmir Pəhləvanın baxış bucağından təqdim edilir...\nDahilər heç vaxt ölmür. Onların keçdiyi əzablı, məşəqqətli, keşməkeşli yol bizim qan yaddaşımızdır. Şərəf və qürur mənbəyi olan bu müqəddəs yol bizim həyat və tale yolumuzdur. Əmir Pəhləvan özünəməxsus bir ədəbi formatda onların bizlərə və vətənə bəxş etdikləri böyük bir mənəvi irsi qan yaddaşımızda yenidən canlandırmağa nail olmuşdur... Fikrimizcə, Əmir Pəhləvanın "Vətən dahiləri" ikicildlik kitabı Azərbaycan tarixi, ədəbiyyatı və mədəniyyətinə yeni bir töhfədir!\nOnun "Sərkərdə" (2013) və "Zemlya Velikix" (2014) poemalarında da türk dünyasının tarixi əks edilib. "Zemlya Velikix" kitabında qırğız xalqının şərəfli qəhrəmanlıq tarixi, qırğız türklərinin kişiliyi, qeyrəti vəsf edilib. Kitab Qırğızıstan Prezidenti Almazbek Atambekova həsr olunub. Qırğızıstan Prezidenti möhtərəm Almazbek Atambekov başda olmaqla, Taktakul Satılqanov, Yusif Balasaqunlu, Çingiz Aytmatov və "Manas" eposu haqqında poetik düşüncələr və tarixi faktlar oxucuların marağına səbəb olub. Bu kitabda, əslində, Türklüyün Ruhu yad edilib, bu ruhun daşıyıcıları olan dahi şəxsiyyətləri türk dünyasına nümunə göstərilmiş, böyük turançılığın panturanizm olmadığı söylənilmişdir.\nQırğızıstan Respublikasının Prezidenti Almazbek Atambekov 2014-cü ildə yazıçı - dramaturq Əmir Pəhləvanı "Türkün Yol xəritəsi" və "Sərkərdə", "Manas bayatıları", "Dahilər yurdu" kitablarına görə ölkənin yüksək mükafatı sayılan "Aykol Manas" və "Ak İlbirs" mükafatı ilə təltif edibdir. Kitablar Azərbaycan, Gürcüstan, Dağıstan və Şimali Qafqazda da yayılıb...\nƏmir Pəhləvan stereotiplərdən, şablonçuluqdan uzaq, orijinal ədəbi, bədii və ictimai fəaliyyəti ilə Avropada və Rusiyada Azərbaycan diaspor təşkilatlarında və Türk dünyası ölkələrində tanınan ziyalılarımızdandır. Təsadüf hesab etmək olmaz ki, Əmir Pəhləvan Qırğızıstan, Qazaxıstan və Quzey Kıbrız Türk Cümhuriyyətlərinin Dövlət mükafatları laureatıdır. Qırğızıstan Respublikasının "Manas" mükafatçısıdır. Həmçinin o, "Humanatarian aword" - Amerika, "Qran Pri" - Almaniya, "Nant" medalı - Fransa, "Üç qitə" medalı - Fransa, "Qızıl lent" - Azərbaycan, "Dünya səfiri" - Amerika-Yaponiya, "World Literature Today" jurnalının mükafatı - Amerika və başqa mükafatların sahibidir... Əlbəttə, Avropanın böyük dövlətləri tərəfindən verilən mükafatlar çox önəmlidir, gözəldir. Əmir Pəhləvan Los-Ancelesdə "İnsanlıq" mükafatını alıb. Deyilənə görə, bu mükafatı Əmir Pəhləvana qədər postsovet məkanında heç kəs almayıb...\nTəkcə Əmir Pəhləvanın həyatında deyil, Azərbaycan ədəbiyyatı və mədəniyyəti üçün çox böyük, əzəmi hadisələrdən biri də budur ki, Qazaxıstan Respublikasının sabiq Prezidenti, Türk dünyasının əvəzsiz lideri, Qazax xalqının əbədi atası elan edilmiş Nursultan Abışoviç Nazarbayev yazıçı-publisist, kinorejissor Əmir Pəhləvanın 60 illik yubileyinə təbrik məktubu göndərib və onun şəxsiyyətini, yaradıcılığını yüksək qiymətləndirib...\nQazaxıstan Respublikasının Prezident Aparatından Nursultan Nazarbayevin Əmir Pəhləvanın 60 illik yubileyinə təbrik məktubu barədə məlumatı Prezidentin köməkçisi Klara xanım Muxanova telefonla bildirib və bu əvəzsiz qiymətə malik rəsmi məktub faksimelisi ilə Azərbaycan mətbuatında dərc edilib...\nYeri gəlmişkən, o dövrdə mətbuatda dərc edilmiş rəsmi xronika və şəkillərdən əldə etdiyimiz dəyərli bir faktı da qeyd edim ki, Əmir Pəhləvan hər jurnalistə nəsib olmayan ilk azərbaycanlı jurnalistidir ki, Türkiyənin Cümhur başqanı Süleyman Dəmirəllə Naxçıvan Muxtar Respublikası Ali Sovetinin sədri Heydər Əliyevin rəsmi görüşünün iştirakçısı olub və hər iki liderə kitabını avtoqrafla təqdim etmək kimi xoşbəxt anlar keçirmək səlahiyyəti əldə edib.\nƏmir Pəhləvan geniş yaradıcılıq diapozonuna, orijinal dəst-xəttə, özünəməxsus üsluba, lakonik deyim tərzinə malik, yaradıcılığı ilə şəxsiyyəti vəhdət təşkil edən istedadlı, təpərli, işgüzar, yollardan yorulmayan, daim axtaran qələm əhlidir... Vətəninə, torpağına, müstəqil dövlətçiliyinə - müasir Azərbaycan birliyinə sıx bağlı vətənpərvər, vətəndaş ziyalılarımızdandır... O, bütün şüurlu ömrünü Azərbaycan mətbuatının, jurnalistikamızın, mədəniyyətimizin çiçəklənməsinə, inkişafına, təbliğinə, dünya miqyasında tanınmasına sərf edib. Harada yaşamasından asılı olmayaraq, Azərbaycan və Azərbaycan dövlətçiliyi onun üçün əvəzedilməz bir müqəddəslikdir. Özü belə deyir: "Mənə görə Qafqaz bütün dünya xalqlarının ana beşiyidir. Avropada bu gün onların sivil hesab etdiyi toplum məhz Böyük və Kiçik Qafqaz sıra dağları arasında ümumdünya etnoslar izdivacından törəyib. Odlar diyarı Azərbaycan Qafqazın göz bəbəyidir, Günəşidir. Mənin üçün Azərbaycan bəşəriyyətin cənnət bir guşəsidir. Bakı mənim şah damarımdır. Bakı məni bir körpə kimi böyüdüb. Mavi Xəzər laylamı çalıb. Ali təhsilimi Bakıda almışam. "Bakı"-"Baku" qəzetlərində işləmişəm. Bakı şəhərinin "mətbuat yayımı" firmasının rəhbəri olmuşam. İki oğul payı verib Bakı mənə. Bakı bu gün mənim arxamdı, Bakını çox sevirəm, bakılılara sonsuz sevgilərim var...".\nMüsahibələrinin birində belə bir etirafda da bulunubdur: "Oxucularımın və tamaşaçılarımın gözlərindən yayınaraq, nə artıq tərifə, nə də əskik tənqidə bürünə bilmərəm. 40 illik jurnalist təcrübəsi olan bir insan kimi səmimi etiraf etmək istəyirəm ki, gözəl parıltılarda, qulaqları çığırtılarda olanların xəstə dünyasında Ziqmund Freydə böyük ehtiyac var: "Mən sadə adamam, amma sadəlövh deyiləm. Öz daxili senzuram var. Bu, ləyaqət senzurasıdır".\nHarada olur-olsun, millətinn və dövlətinin qarşısında həmişə alnıaçıq olan Əmir Pəhləvan ilhamlı, məhsuldar bir yazıçı-publisist, araşdırıcı jurnalist, şair, kinodramaturq, kinorejissor kimi 60 illik ləyaqətli ömrünün dolaylarındadır və bu xatırlatdığımız faktlar şərəfli bir ziyalı ömrünün fəxr ediləcək həyat və fəaliyyətindən qəlpələrdir, hər qələm əhlinə nəsib olmayan ziyalı ömrünün akkordlarıdır...\nQələm dostları dediyi kimi, 60 yaşın ekvatorunu adlayan, 40 illik yaradıcılıq təcrübəsi olan Əmir Pəhləvana uzun ömür, cansağlığı, Azərbaycan mədəniyyətinin və ədəbiyyatının inkişafı naminə ağır, məsuliyyətli yaradıcılıq yollarında mətin addımlarla irəliləməyi, yeni-yeni uğurlar qazanmağı arzu edirik.\n09:47 05.06.2020 Əbdürrəhim bəy Haqverdiyevin İndoneziya dilinə tərcümə edilən hekayələri yerli kitabxanalara təqdim olunub\n08:58 01.06.2020 1 iyun Uşaqların Beynəlxalq Müdafiə günüdür... - Uşaq şeirləri\n09:41 02.06.2020 Leyla Əliyevanın şeirləri yeni tərcümədə - Nizami Cəfərov yazır\n23:53 04.06.2020 Bu şənbə "Ədəbiyyat qəzeti"ndə - ANONS 05.06.2020